Ftit tal-ġimgħat ilu Kevin Cassar kiteb artiklu biex jgħid li jiena akkademiku pastaż (rude).

Jien mhux ser nagħmel bħal Kevin Cassar u nidħol fix-xogħol akkademiku tiegħu kif huwa u sħabu ppruvaw jagħmlu fuq xogħli.

Biss Kevin Cassar iħobb jikteb fil-gazzetta The Times.

Hu jippreżenta lilu nnifsu bħala l-kuxjenza soċjali tan-nazzjon Maltija.

Imma, bħal dawk li li jaħsbuha bħalu, huwa selettiv ħafna fl-attakki tiegħu.

Jimmaġina li jista' jindaħal u jiddetta kif ċertu nies għandhom jaġixxu.

Sa hawn m'għandi ebda problema, wara kollox pajjiżna hu pajjiż ħieles.

Għandha demokrazija fejn kulħadd hu liberu li jippronunzja ruħu, jxerred ħsibijietu u juri wkoll lejn fejn ixaqleb.

Imma dan l-individwu huwa parti minn grupp li qisu lilhom infushom li għandhom xi dritt superjuri fuq l-oħrajn.

Jużaw il-gideb jew aħjar in-nofs veritajiet u jispinjawhom waħda sew u kif iridu huma biex lill-poplu jbellgħulu preġudizzji maħsuba mingħajr wisq informazzjoni.

Ħafna mill-artikli ta' Kevin Cassar huma mħawra b'dawn in-nofs veritajiet li huma agħar mill-gibed.

Għaliex dawn iwasslu lill-qarrej biex jagħmel żbalji u kalkulazzjonijiet ħżiena.

Biss meta tifli l-kwotazzjonijiet żbaljati tiegħujġibulek ċertu dubbju dwar l-għerf politiku li għandu.

Qed ngħid dan għaliex Cassar faċilment isellef lilu nnifsu permeżż tal-pinna biex jipprova jkisser u jfarrak karattri umani b'dawn in-nofs veritajiet.

Hawnhekk tibda tistaqsi jekk adottax fil-ħajja tiegħu, l-istil ta' Jekyll and Hyde.

Jinkwitani l-fatt li għandu misteru pjuttost moħbi ta' kif ħareġ mis-sitwazzjoni personali tiegħu biex seta' jidħol fid-dinastija Fenech Adami.

Qed ngħid dan biex wieħed jifhem aħjar x'inhu għaddej bħalissa fil-kamp Nazzjonalista.

Nhar il-Ħadd kellu artiklu fis-Sunday Times.

Fih tant tbiegħed mill-verita' u tant prova jgħawweġ il-fatti li rnexxielu jissupera l-attakki preċedenti li ilu għaddej bihom biex joskura lil Dr. Adrian Delia.

Fi ftit kliem, f'dan l-artiklu tkellem dwar il-fatt li Adrian Delia kien qed jistaqsi dwar l-attivita' ta' James Piscopo.

X'għamel ħażin?

Kważi, kważi meta taqra l-artiklu ta' Cassar , tasal għal kunklużjoni li dan qed jikkundanna lill-amministrazzjoni ta' Delia għaliex kitbet stejjer dwar James Piscopo, li kien CEO tal-Partit Laburista kif ukoll kien irċieva eluf ta' Euro taħt l-amministrazzjoni ta' Muscat.

Biss il-fatt li James Piscopo iġġieled ma' Keith Schembri jfisser skont Cassar, li ġie eżonerat mill-imgħoddi tiegħu.

Flok Cassar staqsa kif ex- ħaddiem tal-Air Malta sar sinjurun mil-lum għall-għada, attakka lill-messaġġier.

Dan għaliex The Times ħarġet storja li Fenech ħallas flus biex (u hawn ha nuża kliem Cassar) allegatament ikun attakkat Piscopo mill-Partit Nazzjonalista.

B'mod spettakulari, Cassar nesa jew ħeba li stejjer dwar Piscop kien ilhom jiġu miktuba kullimkien mill-2013.

Nesa Cassar li dik l-istorja li kienet qed jikteb dwarha kienet għand il-ġurnalisti xhur qabel u kif kont ktibt jien, l-media għażlet li ma toħroġhiex.

Naħseb dak li kellu jistaqsi Cassar huwa għala llum wieħed irid iħallas lill-ċertu media biex toħroġ il-verita'?

Għala l-media jkollha ċertu stejjer u ma toħroġhomx meta jkollha toħroġhom?

Infakkar lil Cassar li kien hemm stejjer fil-media marbuta mall-amministrazzjoni Nazzjonalista, u din tinkludi stejjer li seħħew fiż-żmien meta, Beppe, ħu l-mara tiegħu u sħabu l-qaddisin, kienu parti mill-amministrazzjoni Nazzjonalista.

Cassar kiteb xi ħaġa dak iż-żmien biex jiskredita dik l-amministrazzjoni Nazzjonalsita?

Żgur li le.

Għal kuntrarju rikeb fuq il-karettun politiku u kkandida ruħu mal-grupp ta' kandidati ta' Busuttil.

Iżda biex ikun aktar ipokrita fl-artiklu tiegħu kompla jikteb li Delia u Portelli kienu f'xi ftehim mal-klikka ta' Kastilja.

Jasal biex jiddeskrivi dan kollu bħala cabal (fazzjoni politika sigrieta).

Kollox jgħodd basta jiskredita lil Dr Delia allavolja ma għadux Kap tal-Partit.

Ejja għas-saħħa tal-argument nużaw l-istess riga assurda wżata minn Cassar biex jimbotta l-agenda kontra ex-Kap tal-Partit Nazzjonalista.

Meta Cassar reġa' żżewweġ, din id-darba lit-tifla tal-ex-Prim Ministru u ex-President ta' Malta, Eddie Fenech Adami, huwa sar parti mill-familija Fenech Adami u allura qrib ħafna ta' Beppe Fenech Adami, dak iż-żmien viċi-Kap tal-Partit.

Ħaġa ovvja Cassar qasam ikliet, vaganzi and minn jaf x'iżjed ma' Beppe u l-kumplament tal-familja.

Kelli ċans nikteb fuq dan l-istess blog li fl-2013, Beppe kien fuq il-board ta' CapitalOne, kumpanija fiduċjarja, proprjeta ta' kumpanija oħra li nstab li kienet imdaħħla f'attivita' finanżjarja illeċita.

Beppe rreżenja minn direttur ta' din il-kumpanija fl-2014.

Din l-istess kumpanija ġiet immultata €30,000 f'multa, li ġiet ikkonfermata mill-qorti tal-appell fix-xahar ta' Jannar 2021.

Mela biex nużaw l-istess riga tiegħu, b'assoċċjazzjoni Kevin Cassar huwa parti minn cabal għaliex tkellem, bagħat messaġġi u kiel ma Beppe Fenech Adami!

Li kieku xi ħaġa bħal din ma kienetx assurda wieħed jista' jaħseb li kienet vera u reali.

Imma l-verita' sagrosanta hija, li nies bħal Cassar, dak li hu importanti għalihom huwa, li jħammġu l-avversarji politiċi tagħhom u lil dawk li ma jaqblux magħhom allavolja dawn jistgħu jiġu mill-istess partit tagħhom stess.

Veru każ ta' silta mislufa mill-kotba li "l-għadu tal-għadu tiegħek huwa l-ħabib tiegħek".


Manwel Delia jinsab f'dilemma kbira u qed taqbiżlu għax Dr Bernard Grech, il-Kap tal-Partit Nazzjonalista li poġġa hu u sħabu, għadu ma għamilx dak li jidher li kien miftiehem meta resquh biex jidħol għat-tiġrija tal-Kap.

Jidher li waħda (fost ħafna) mill-kondizzjonjiet miftiehma ma' Dr Grech kien hemm dik li Dr. Adrian Delia ma jitħalliex jikkontestax l-elezzjoni li ġejja.

Dan l-aħħar qrajna, kemm hu veru ma nafx, li is-"seventeen heroes" qed jerġgħu jiltaqgħu.

Id-diċerija li ħarġet kienet li qed jaħsbu lil min ser ipoġġu minflok Dr Bernard Grech.

Ma tantx tinżilli.

Tinsewx li dan il-grupp ta' ribelli, mingħalihom eroj, l-għan prinċipali tagħhom kien li jqalftu lil Adrian Delia.

Dak irnexxilhom.

Imma issa l-mira tagħhom laħqet livell ieħor.

Huma jridu li Adrian Delia ma jkunx kandidat fl-elezzjoni li ġejja.

Dan mill-ewwel ġurnata ma niżżlilhomx sa griżmejhom.

Ir-raġunijiet huma varji għax kull membru parlamentari għoġbu jingħaqad ma' narrattiva differenti.

Naf b'deputati li vvutaw kontra Adrian Delia minħabba l-famużi chats ma' Yorgen Fenech.

Illum qed jirrealizzaw kif u kemm għaddihom biż-żmien dak li mar fuq il-qabar ta' Kristu.

Hemm raġunijiet oħrajn li mhux ser nidħol fihom illum.

Il-ħsieb ta' din il-kitba hija l-idea li għandhom dawn ir-ribelli li ma jħallux lil Adrian Delia joħroġ bħala kandidat.

M'għandhomx għalfejn jiltaqgħu b'mod sigriet għax il-poplu diġa jafu.

Ċertu media ġa qed tagħtihom palata.

Dawn iridu akkost ta' kollox ikeċċuh mill-Partit Nazzjonalista.

Il-problema li għadhom hija din.

Huma jistgħu jippruvaw, jistinkaw, jikkonfoffaw u jagħmlu ħilithom, saħansitra jheddu lil Dr Grech, imma jridu jagħtu importanza kbira lejn ir-reazzjonijiet li ser ikun hemm għall-azzjonijiet tagħhom.

Bniedem għaref u rispettat qalli li l-bniedem jagħmel azzjoni f'temp qasir ħafna imma r-reazzjonijiet għal dik l-azzjoni li jkun għamel jinżlu miegħu fil-qabar.

Mhux qed jindunaw dawn li b'azzjoni bħal dik jistgħu jaqsmu l-Partit?

Qed jirriflettu li b'deċizzjoni bħal dik tista' twassal għal numru kbir ta' nazzjonalisti li ma jivvutawx?

Qed jippruvaw jifhmu li jekk jaslu biex jagħmlu dak il-pass ħafna votanti Nazzjonalisti jistgħu jivvutaw Labour?

Qed jirrealizzaw li saħansitra hemm għażla oħra, dik li jkun hemm numru kbir li jivvutaw partit ieħor u wara jkomplu bin-numru tnejn u forsi jaslu sa tlieta għal kandidati li ma jriduhomx ibatu?

Jafu dawn in-nies li eluf ta' votanti fl-elezzjoni li ġejja (xi ħaġa li ser issir għall-ewwel darba) ser jagħmlu block vote?

Qed jindunaw li dan il-block vote ser ikun fuq kull distrett?

Għax naf, anżi ċert, li jekk ikomplu b'din l-ideja li għandhom, il-Partit Nazzjonalista ser jitkisser.

Qed nikteb għaliex verament nixtieq ġid lill-Partit Nazzjonalista.

Dawn għandhom moħħhom imċajpar.

Il-Partit qatt ma rawh bħala post ta' tmexxija ta' ideal, iżda mezz kif jistgħu jakkwistaw xi ħaġa.

Jekk qed jaħsbu li ħafna Nazzjonalisti ġenwieni ser jinsew, jew diġa nsew, x'għamlu dawn ir-ribelli f'dawn l-aħħar tlett snin ser għarralhom.

Dawn mingħalihom li n-narrattiva ta' Dr Grech, "li kien kien u li sar sar" hija s-soluzzjoni għal dak li għamlu.

Biss qed jiżballja bl-ikrah.

Dawn jaħsbu li jistgħu jagħmlu dik il-ħsara kollha u l-votant nazzjonalist ser jinsa daqshekk malajr?

Jekk qed jaħsbu li ż-żmien huwa l-mediċina għall-uġigħ li ħolqu dawn ir-ribelli għandhom żball kbir u qed jaraw sa mnieħirhom.


Marlene Farrugia qalet li "Tal-Egrant għadha tizviluppa".

Fuq kollox hija kitbet u tat parir lil Dr Bernard Grech biex ineħħih minn kandidat tal-Partit Nazzjonalista fl-elezzjoni li ġejja.

"Bernard Grech, jekk irid ikun kredibbli, lanqas ma jista' jmur ghall-Elezzjoni bil-mażżra Delia tigbdu l-isfel".

Marlene Farrugia kompliet tikteb li "apparti mill-kjass tad-donazzjoni tad-dar tal-Providenza u s-saga ' Bicca Blogger' .

Dawn iż-żewġ messaġġi wasslu biex nisslu rabja mas-supporters ta' Adrian Delia.

Dawn qed jistaqsu lil Marlene Farrugia fejn kienet wara li l-poplu Malti sar jaf li l-maġistrat kien għalaq l-inkjesta tal-Egrant.

Huma qed jistaqsu għala ma marritx il-qorti tgħin lil Dr Adrian Delia fil-kawża li għamel biex jakkwista r-rapport sħiħ tal-inkjesta'.

Is-supporters ta' Adrian Delia qed jaqblu ma' Marlene Farrugia li l-istorja 'Tal-Egrant għadha tiżviluppa', iżda qed isostnu li dan hu grazzi għal Dr Delia li kompla jistinka, jiġġieled, jissielet fil-qorti biex ġab dan ir-rapport u seta' jkun ippubblikat.

Iżda dak li nissel l-ikbar rabja kien dan il-messaġġ biex Bernard Grech jeħles minn Dr. Adrian Delia.

Il-partitarji Nazzjonalisti li jappuġġjaw lil Dr Delia qed iwissu lil Dr. Grech b'konsegwenzi serji fl-elezzjoni mingħajr Dr. Delia.

Fuq kollox, hu fatt magħruf li bħalissa, kemm fil-grupp parlamentari kif ukoll fl-eżekuttiv, Dr Delia qed jargumenta u jressaq il-ħsibijiet tiegħu kif il-Partit għandu jimxi 'l quddiem.

Diversi membri tal-parlament qed jistqarru li Dr. Delia jżomm l-argumentazzjoni ħajja waqt il-laqgħat li qed isiru.

Il-Partitarji ta' Delia qegħdin anki jiddefenduh rigward id-donazzjoni lid-Dar tal-Providenza.

Fakkru li din ma kienitx donazzjoni imma pledge li sfortunatament meta wasalna għal dunque nqalgħu l-intoppi.


Nhar l-Erbgħa li għadda, David Casa kiteb artiklu fuq in-Nazzjon fejn fih ta stampa, li kważi kważi, il-pajjiż għandu gvern nazzjonalista wara l-kantuniera.

Fakkarna li fi żmien Simon Busuttil kien il-Partit Laburista li attakka kemm felaħ lil kap tan-Nazzjonalisti ta' dak iż-żmien.

X'jippretendi Casa li jħalluh b'xejn u ma jxandrux ma' kullimkien li l-Partit Nazzjonalista kien spiċċa tilef ruħu u sar jitkellem fuq dak li kienet tikteb ġurnalista u wara mewtha baqa' jaqra' min-narrattiva tagħha.

X'kien jistenna Casa li l-Partit Laburista joqgħod gallarija u jinsa' dak kollu li kienet kitbet u li Busuttil kien jemmen kull kelma li tikteb?

David Casa bidel l-adorazzjoni tiegħu u saħansitra biddel isem l-evanġelisti għax baqa' jemmen biss l-evanġelju skont din il-ġurnalista.

Sirna nafu l-ħbiberija li kien hemm bejnu u bejn Daphne u stajna nifhmu wkoll għaliex kien qed jimxi fuq dik in-narrattiva.

Kien jaqbillu jimxi fuqha għax hi kienet ħalfet li tattakka lil Joseph Muscat ma' kull pass li jagħmel.

Kemm kien sabha komda Casa li jkompli fuq l-istejjer li kienet tikteb għax kellu pjattaforma faċli għalih li jirrepeti li tikteb hi u jidher sabiħ man-nazzjonalisti għax qed jattakka lill-Prim Ministru.

David Casa nesa jfakkarna fit-tkaxkira li qala' Simon Busuttil mingħand Joseph Muscat fid-dibattitu televiżiv qabel l-elezzjoni tat-2017 li serva biex saħħaħ ħafna iżjed il-vot favur il-Labour.

Nesa jgħidilna kemm il-ġurnalista ttamat lin-Nazzjonalisti u Casa kien ixerred dik it-tama li l-pajjiż kien ser ikun jaf ta' min hi Egrant.

Nesa jgħidilna li ħafna nazzjonalisti qalbu l-vot għax dan is-sigriet ta' Fatima baqa' ma xxandar qatt u l-partit tilef ħafna iżjed minħabba dik il-ħrafa.

Nesa jgħidilna li dak li emmen fih hu u l-kap tiegħu, dak li xandret il-ġurnalista wassal biss biex it-tkaxkira li qala' l-Partit Nazzjonalista kienet akbar.

Mhux billi joqgħod jipprova jġibilna qalbna ġunġliena li jaħasra kienu jattakkaw lil Simon Busuttil għax kien mogħmi fuq linja waħda u nesa lill-partit warajh.

Wara li ġie sfiduċjat bil-goff Busuttil, x'għamel Casa għal ġid tal-Partit?

Barra li rikeb fuq il-karru tal-istess ġurnalista, li nafu li ħalfet ukoll li teqred lil Delia, ingħaqad mal-Partit Laburista u rama jattakka anke hu lill-istess kap tiegħu.

Jekk qatt kien tiegħu.

Għax iżjed naħseb li kkoppja lill-ħabib tal-qalb tiegħu, Beppe Fenech Adami u qal li Adrian Delia ma kienx il-Kap tiegħu.

Tiftakru jissemma min-nazzjonalisti bħalu li kien ikun f'dagħdija, fil-grupp parlamentari, jgħajjat kemm jiflaħ 'barra barra' b'riferenza għal Adrian Delia.

Jekk trid il-ġid tal-Partit u tkun kredibbli, kun sinċier għal darba u għidilna fejn kont tafu lil Adrian Delia, x'qatt għamillek Delia lilek, għaliex qatt ma ridtu, għax qatt ma qbilt mal-mod ġdid li ried jintroduċi, li int u sħabek ma ħallejtuhx.

Issa l-Partit tiegħu sab il-bakketta maġika u qed iżid kuljum fil-popolarita' bis-saħħa ta' Bernard Grech.

L-ewwelnett, biex għal darba oħra tkun kredibbli, għidilna int lil min ridt fit-tmexxija tal-Partit?

Għidilna jekk hux veru li int kellek taċċetta lil Grech la x-xitan ried hekk?

Għidilna x-xogħol li qed tagħmel int fuq livell lokali?

Għidilna jekk hux veru li int u l-kardinal ma tarawx għajn m'għajn u hux veru li qed iġġibu lil Bernard Grech f'pożizzjoni diffiċli għax tridu t-tnejn li tgħaddi tagħkom?

Għidilna kemm min-nies tiegħek bħala MEP tfajthom id-Dar Ċentrali?

Għidilna jekk hux veru li tfajthom hemm biex issibhom f'posthom meta ssir Segretarju Ġenerali?

Jaħasra kemm qed jaħsibhom ċwieċ lil ħutu nazzjonalisti.

Ħaseb li n-nazzjonalisti li jħobbu lil partit, dawk li fadal, ser jemmnu lil David Casa li fl-aħħar tlett snin ħadem biex kisser Partit u issa qed taħarqu qalbu biex jiġbor il-frak u jipprova juża l-kolla biex jipprova jgħaqqdu.

Issa qed jaħsad dak li żara.


Irċevejt dan il-messaġġ minn persuna li ssegwi dan il-blogg.

Prosit tal-blogg li tellajt bl-isem "Li kien kien u li sar sar":.

Nixtieq ngħidlek li naqbel miegħek.

Il-problema tal-qasma fil-PN hija aktar kbira milli kienet fil-Partit Laburista.

Għal kontra ta' dak li ġara fil-Partit Laburista, l-establishment fil-Partit Nazzjonalista wża l-għodda tal-istat, bħall-pulizija, il-qrati, kummissarji tad-dejta etċ. kontra l-istess nies tiegħu.

Il-Partit Laburista ma wżax dawn it-tip ta' tattiċi.

B'hekk il-weġgħa fil-PN hija iktar fonda.

Meta Joseph Muscat għamel l-ewwel laqgħat ta' rikonċiljazzjoni, stieden nies bħal Joe Grima, Maria Camilleri u saħansitra re-integra nies bħall-familja tal-Prim Ministru Robert Abela.

Ma bbażax din ir-rikonċiljazzjoni fuq intermedjarji.

Għamilha huwa stess.

Barra min hekk, Alfred Sant u sħabu. minkejja xi ftit għajjat 'l hawn u 'l hemm, qatt ma waslu li għamlu dak li għamlu l-establishment tal-PN lill-avversarji tagħhom fl-istess partit.

B'hekk, jekk fil-Partit Nazzjonalista mhux ser ikun hemm rikonċiljazzjoni ma' nies li telqgħu mill-partit, fosthom Franco Debono u John Dalli, il-Partit Nazzjonalista mhux ser jieħu r-ruħ.

Il-PN irid ikollu l-kuraġġ jistidinhom u jiskuża ruħhu magħhom biex forsi jersaq lejn il-gvern.

Fuq kollox irid jieqaf jwaqqa' għaż-żuffjett min jagħmel dawn it-tip ta' proposti.

Il-PN irid ikollu l-kuraġġ jistiden u jiskuża ruħu ma' numru ta' nies minn tiegħu li marru fuq in-naħa l-oħra biex forsi jibda jersaq lejn il-gvern.

Il-PN ma jridx jiddiludi ruħu minn xi survey li jsir li jagħtih l-impressjoni li riesaq lejn xi rebħa.

Anzi nazzarda ngħid, x'se jiġri fix-xenarju politku Malti f'żmien għaxar snin.

Jiġifieri f'Malta ser jiġri bħal ma ġara fir-Renju Unit dan l-aħħar.

Fl-elezzjoni li jmiss, id-distakk ħa jonqos waħda sew bejn iż-żewg partiti u l-PN bħalma ġralu l-Partit Laburista Ngliż taħt Corbyn u b'hekk il-PN jaħseb li jista' jibqa' miexi kif miexi.

Fil-verita' ħa jkollok ħafna partitarji Laburisti mweġġgħin illi f'għajnejhom, il-gvern ta' Robert Abela tbiegħed sew mill-gvern ta' Joseph Muscat, u tgħid x'tgħid il-midja indipendenti, f'għajnejn ħafna nies, Joseph Muscat huwa eroj tal-Partit Laburista.

Jekk ir-riżltat ikun hekk, iċ-ċans ikun li l-Prim Laburista jerġa' jinbidel f'nofs leġiżlatura u l-Prim Ministru Laburista il-ġdid jkun, ħa npoġġiha hekk, iktar ħanin mal-legat ta' Muscat.

Fi kliem ieħor, jiġri bħal ma ġara fir-Renju Unit wara li Johnson laħaq flok Theresa May.

Imbagħad jerġa jkollok elezzjoni bikrija u l-Partit Nazzjonalista jaqla' l-ikbar tkaxkira fl-istorja tiegħu.

Ovvjament l-affarijiet jistgħu jmorru differenti, imma hekk naħseb ħa jiġri jien.


Skont artiklu li deher f'The Shift News, ir-raġel tal-imħallfa Abigail Laforo, jiġifieri Pierre Lofaro, huwa share holder f'lukanda li qed taħdem bla liċenza.

F'dan l-artiklu ta' The Shift News.

Pierre Lofaro ssemma fil-kuntest tal-ħatra taċ-Chairman il-ġdid tal-PBS, Mark Sammut.

F'dan l-artiklu jingħad li Mark Sammut u martu Carmen Sammut huma shareholders ta' Hotel f'Buġibba jisimha Hotel Damiani.

Fl-aħħar tal-artiklu kien hemm miktub hekk:

Jekk dan hu minnu ma nafx.

Biss jekk dan hu minnu, din tirrifletti ħażin fuq l-inkjesta tal-famużi tliet imħallfin minħabba li qed jinvestigaw lil Yorgen Fenech fuq korruzzjoni u mbagħad, Pierre Lofaro, li huwa r-raġel tal-imħallfa Abigail Lofaro, huwa shareholder f'lukanda li skont din il-gazzetta qed topera bla permess.

Qed ngħid dan għaliex dawn it-tliet imħallfin, li qed imexxu din l-inkjesta, qed jagħmluha tal-arkuzini tal-verita' u tas-sewwa u tal-ġustizzja u mbagħad meta taqra affarijiet bħal dawn fil-gazzetti tibda bir-raġun titħasseb.

F'dan il-każ, ir-raġel tal-imħallfa huwa shareholder ta' lukanda li qed taħdem bla liċenzja u mbierek Alla ħadd ma jieħdu l-ebda passi kontra din l-lukanda.

Immaġinaw li kieku din il-lukanda kienet ta' Yorgen Fenech.

Ara xi kjast kienu jagħmlu l-ġurnali u l-membri ta' din l-inkjesta.

Ma għandix dubji kemm kienu jistaqsu dwarha dawn l-istess imħallfin u u jtellgħu nies mill-MTA biex jagħtu spegazzjoni, jekk mhux ukoll jarrestawhomx u jagħmlu xi body search fuqhom, talli ħallew lil Yorgen Fenech jopera lukanda bla permess!

Nispera li din l-aħbar tkun imġidba.

Infakkar li l-membri ta' din l-inkjesta ġew approvati mill-familja Caruana Galizia u sħabhom tar-rule of law għaliex iridu jnaddfu lil Malta mill-korruzzjoni.

Stejjer bħal dawn, jekk minnhom, ma jagħmlux ġieħ żgur lill-kawża tat-trasparenza fil-politika u fis-settur tan-negozju u l-anqas lill-qrati tagħna.


Fit-3 ta' April, il-papa Franġisku bagħat l-awguri tiegħu lill-Patri Mintoff ofm f'egħluq id-90 sena tiegħu.

Mintoff għalaq sninu fl-1 ta' April.

Fin-nota tiegħu, il-Papa Franġisku rringrazzja lill-Patri Dionisju Mintoff OFM għax xogħol li għamel u qed jagħmel bħala patri u bħala qassis għas-servizz tal-knisja.

Il-Papa talab lil Dionisju Mintoff biex jitlob għalih u awguralu l-Għid it-Tajjeb.


X'ġid qed jagħmlu dawn l-għaqda li spiċċaw issejħu lilhom innifisha s-soċjeta ċivili ġo pajjiżna?

Jekk nieħdu dawk li jagħmlu ftit ħoss, imma jaħdmu ħafna, dawk qed jagħmlu ħafna ġid fil-kwiet tagħhom.

Imma jekk nieħdu lil dawk li qed jagħmlu ħafna ħoss u hawn qed nirreferi għar-Repubblika, l-Occupy Justice u Manwel Delia, dawn qed jagħmlu ħafna ħsara.

Għaliex qed ngħid hekk?

Ejja nieħdu dawn l-aħħar erba' snin.

Mela dawn li jagħmlu ħafna ħoss, żiedu l-popolarita' tagħhom meta ħadu taħt il-kappa tagħhom u ppruvaw jiddettaw kif għandu jissolva il-qtil brutali ta' ġurnalista.

Dawn għamlu dak kollu possibbli biex iċaqalqu l-irwiefen kollha biex issir ġustizzja malajr.

Dawn l-istess nies ppruvaw jieħdu post l-imħallef u l-ġurija u riedu jaslu huma għall-kundanna.

Imma x'ġara minflok?

Dawn kull ma għamlu telfu fl-indipendenza tal-każ, u bl-għajjat tagħhom ma ħallewx l-awtoritajiet pertinenti jagħmlu xogħolhom.

Dawn l-istess nies ilhom voċiferi fuq id-demokrazija f'pajjiżna.

Biex tindaħal fil-proċess demokratiku ta' pajjiż ma tridx biss tħares lejn l-attakki li jsiru fuq il-politiċi u l-partit fil-gvern imma trid tħares ukoll lejn il-politiċi u l-partiti li qegħdin fl-oppożizzjoni.

X'għamlu dawn in-nies li jgħajtu ħafna?

Dawn kemm-il darba attakkaw il-gvern fuq diversi livelli.

Imma dawn l-istess nies ħarbtu l-partit prinċipali fl-oppożizzjoni.

Repubblika, Occupy Justice and Manwel Delia bl-għajnuna ta' diversi politiċi għamlu u għadhom jagħmlu ħilithom biex jiddettaw l-aġenda tal-partit fl-oppożizzjoni.

Ħarsu ftit minn għandhom magħhom biex jgħinuhom.

Għandhom numru mdaqqas ta' deputati tal-istess oppożizzjoni, kandidati tal-istess partit u ex-kandidati li fallew fil-ħajja politika.

Biss ħarsu sew u ssibu li ma hemmx politiku wieħed li juri simpatija lill-partit fil-gvern u dan il-fatt wieħed irid iżommu dejjem f'moħħu.

Dawn il-politiċi ta' partit wieħed li jieħdu sehem attiv f'din il-parti tas-soċjeta ċivili qed ikunu ta' disserviz kbir lejn il-partit tagħhom stess jekk għadhom jemmnu fih.

Araw x'għamlu lil Dr Adrian Delia.

L-attakk beda minn Daphne b'ħalfa solenni.

Kif inqatlet, ħadu r-rigni f'idejhom u għamlu ħilithom biex ikomplu xogħolha u jkissru l-kap ta' partit elett demokratikament.

Dawn ġibdu lejhom iżjed politiċi minn l-istess partit u flimkien attakkaw bi ħġarhom.

Imma tafu x'għamlu wkoll?

Dawn kissru s-sistema demokratika tal-pajjiż.

Dawn nawwru l-oppożizzjoni u allura b'mod dirett u maħsub kissru l-istabilita' tad-demokrazija li tiddikjara li pajjiż għandu bżonn oppożizzjoni b'saħħitha biex tkun l-għassiesa tal-gvern.

Dawn min għalihom li qed ikunu ta' ġid għall-pajjiż.

Ftakru kemm attakkaw lil Dr Adrian Delia.

Ftakru kemm ħadmu id f'id mal-kap ta' qablu u deputati oħra biex għamlulu ostakoli ta' kull tip.

Ftakru kemm ħlew ħin tal-oppożizzjoni biex jiġġieldu lil kap tagħhom stess flok ħadmu miegħu.

Baqgħu għaddejjin sa kemm irnexxielhom.

Imma taħsbu li waqfu?

Issa qed jieħdu pjaċir jirredikulaw lill-istess kap li huma stess għinu biex tellgħuh.

Meta Manwel Delia jikteb u la r-Repubblika u lanqas l-Occupy Justice ma jiċħduh jew jitbiegħdu minnu, ikun ifisser biss li qed jaqblu miegħu u qed jaħdmu flimkien.

Mela kif appena tela' Dr Bernard Grech, Manwel qallu biex ikun ħsiebu hemm għax kif tellawh jerġgħu jniżżluh u jkunu huma li jsibu xi ħadd ieħor minn floku.

Wara dik it-twissija ma fallewx okkażżjoni biex jiġbdulu widnejh, jiddettawlu u jordnawlu x'jagħmel.

B'mod apert u li jinftiehem qed juru li Dr Grech huwa pupazz f'idejhom u li jagħmlu bih li jridu.

Mela r-Repubblika, l-Occupy Justice u Manwel Delia b'azzjonithom x'ġid qed jagħmlu lill-pajjiż?

Kemm ikun aħjar għaċ-ċittadini Maltin u Għawdxin li kieku dawn il-ħafna pampaluni suppost tad-demokrazija jieqfu jiddettaw l-aġenda tagħhom, jikkalmaw mill-kattiverja u l-prożunzjoni li telgħatilhom għal rashom u jsibu posthom bħala soċjeta ċivili b'mod moderat, meqjuż, edukat u rilevanti biex forsi jibdew jagħmlu l-ġid, bħal oħrajn li jifformaw ukoll parti mis-soċjeta ċivili.


Is-Sur Manwel Delia kiteb artiklu qasir taħt it-titlu "#Dimplechin" fuq in-nisa fil-politika u fl-aħħar ta' dan l-artiklu għamel referenza għall-instagram account ta' Rosianne Cutajar.

Is-Sur Manuel Delia sab min joġġezzjona għall-kitba tiegħu.

Il-'Commission on Gender-Based Violence & Domestic Violence' saħansitra għajritu li hu eżempju ieħor ta' miżoġenija, kelma meħuda mill-Ingliż 'misogynist'.

L-istess Kummissjoni qaltlu li Rosianne Cutajar jistħoqqilha apoloġija.

Hawn taħt turi dak li kitbet din il-Kummissjoni: "Sur #ManuelDelia, kulħadd għandu dritt itella li jrid onlajn, sakemm ma jagħmel ħsara lil ħadd u ma jikser ebda liġi.

Li din għoġbok tiffoka fuqha, minn tant fenomeni li għandna madwarna, tgħid ħafna fuqek ukoll.

Dan tiegħek huwa eżempju ieħor tal-miżoġenija li għandna ma' saqajna, att malizzjuż li jistiga l-mibegħda, xi ħaġa li aħna l-Maltin irridu nitnaddfu minnha illum qabel għada.

Mhux aċċettabbli!!

Is-Sinjura #RosianneCutajar ħaqqha apoloġija". #stopthehate #solidarjeta'

Biex kulħadd jifhem fuq x'hix qed nitkellmu hawnhekk, kull ma trid tagħmel huwa li tiggugilja l-kelma 'misogynist' u hemm issib it-tifsira ta' din il-kelma, 'dislike of, contempt for, or ingrained prejudice against women'.

Nistgħu nifhmuha bħala nsinwazzjoni fuq Manuel Delia.

Għalija dawn il-pożizzjonijiet min-naħa tal-kummissjonijiet ma jagħmlux sens.

Wieħed jikteb u mbagħad il-poplu jiġġudika.

Għaliex il-kummissjoni kitbet kif kitbet ma jfissirx li uffiċjalment Manuel Delia hu miżoġonista!

Nemmen li Delia mhux miżoġenista biss nemmen ukoll li għandu antipatija politika lejn Rosianne Cutajar u nemmen ukoll li għandu metrika differenti lejn il-politiċi għaliex jiddependi skont liema partit ikun.

Biss hemm aktar f'din l-istorja minn hekk.

It-Times of Malta qaltilna li Manwel Delia ħa għalih, u mid-dehra ħa għalih bl-ikrah, għax mhux talli prova jirribatti dak li inkiteb fuqu imma talli staqsa lill-Kummissjoni biex tneħħi, tħassar jew tikkanċella l-post li tellgħet l-istess Kummissjoni, "He called on the Commission on Gender-Based Violence to remove its FB post".

Barra minn hekk għamel protest ġudizzjarju kontra l-istess Kummissjoni.

Dak li deher fit-Times of Malta qed jittella' taħt dan l-istess artiklu.

Meta taqra u tirrifletti fuq affarijiet bħal dawn jibdew jiġuk ċertu mistoqsijiet u tkun tixtieq tistaqsi lil dawk li kienu jkunu madwaru kif jirreaġixxu għal din l-istorja.

Kemm infakkar fin-numri ta' artikli li kiteb dwari li huma libellużi, biss jien mhux wieħed li nagħmel il-libelli u l-anqas li nitlob li jitneħħew.

Dawn l-affarijiet inħallihom lil tar-rule of law!

Biss ma nistax nifhem kif dawn tar-rule of law jippretendu li jkunu 'l fuq mill-liġi.

Dak li jinkwietak hawn huwa 'the two way two measures' li dawn in-nies jaddottaw.

Ħalli huma jagħtu labels, biss joqomsu meta ħaddieħor jagħti labels lilhom.


Din il-frażi saret komuni u fuq ħalq persuna li suppost qiegħed jagħmel ħiltu biex jgħaqqad fazzjonijiet differenti biex jaslu għal armata waħda kontra l-veru avversarju politiku tal-Partit Nazzjonalista.

'L hekk imsejjaħ għadu għaqqad lil membri kollha tiegħu taħt imperatur wieħed li għamel ħames snin jiġbor is-suldati kollha, minn kull kantuniera Maltija u Għawdxija u fforma forza waħda taħt moviment.

Għal kuntrarju fil-PN, il-fazzjonijet li kienu jeżistu wara l-ewwel tkaxkira esaġerata fl-2013 flok ingħaqdu komplew jarmaw il-gruppi tagħhom biex armata waħda ma tiġi ffurmata qatt.

Meta jkollok nies b'rashom kbira mimlija suppervja, ardita u arroganza dak li jiġri.

Meta jkollok nies li mingħalihom partit politiku ma jgħaddiex mingħajrhom dak li tieħu.

Meta jkollok nies li jaħsbu jew jimmaġinaw li żmienhom għadu ġej flok għadda, jfisser ġlied u aktar qsim.

Fl-erba' snin taħt Busuttil il-Partit Nazzjonalista ma tgħallem assolutament xejn anzi dan ir-raġel, magħruf iżjed fl-Ewropa, ħaseb li kien il-mibgħut speċjali biex jippurifika l-partit.

Dan uriena r-riżultat tal-purifikazzjoni, għax bir-ras iebsa tiegħu, daħħal il-Partit ġo ħajt agħar minn ta' qablu.

Wara daħal il-barrani u baqa' barrani għax ma ġie aċċettat qatt.

Anzi l-preżenza tiegħu fid-Dar Ċentrali ħolqot diviżjonijiet ħafna akbar għax l-elitisti antiki li jitqiesu parti mill-għamara tal-istess dar ma riedux jitilqu posthom jew ir-rigni minn idejhom.

Rawh theddida u ħolqu attakki fuq kull livell immaġinabbli.

Issa anke dan twarrab imma l-istorja trid b'xi mod tinkiteb u fejn ikun hemm bżonn norqmu dak li jinkiteb biex ma naħarbux mill-verita.

Ejjew niġu għal-lum.

Qed tinkiteb ukoll parti storika tal-Partit Nazzjonalista.

Naħseb li l-ewwel frażi miktuba f'din il-parti tal-istorja tal-Partit ser tkun 'li kien kien u li sar sar'.

Din hija frażi li l-imperatur kurrenti qed juża meta jiltaqa' ma' xi ħadd li jkun għadu mweġġa' jew għadu f'sitwazzjoni li ma jistax jaċċetta dak li għadda minnu l-partit fl-aħħar xhur u snin.

Kemm hi frażi akkoljenti!

Kemm tagħmillek kuraġġ!

Kemm tfejjaqlek il-ferita!

Kemm tħossok isserraħ moħħok li għandek persuna li tipprova tikkonvinċik li issa telgħet ix-xemx fuq il-partit u dak li sar qabel ma fih importanza ta' xejn.

Meta tisma' dawn l-affarijiet tistaqsi lilek innifsek jekk kontx parti mir-'rover' li għadha kif niżlet fuq il-pjaneta Mars.

Dawn huma affarijiet li ma jitwemmnux.

Tismagħhom u tibqa' b'ħalqek miftuħ.

Mela issa l-Partit Nazzjonalista qed jgħidilna li l-istorja tal-partit kienet li kienet u ma nħarsux lura.

Ejjew inħarsu l-quddiem u naċċettaw b'għajnejna magħluqa l-imperatur il-ġdid.

Ejjew ninsew dak it-tgħajjir kollu li ntqal.

Ejjew ninsew l-azzjonijiet diviżivi kollha li saru.

Ejjew ninsew kif kap ta' partit ġie trattat minn grupp ta' elitisti li kissru partit.

Ejjew ninsew dak kollu li ġara fid-Dar Ċentrali.

Ejjew ninsew kemm smajna priedki ħafna l-bogħod mill-verita'.

Ejjew ma nagħtux każ dak kollu li għamlu l-elitisti.

Ejjew ninsew dawk il-laqgħat imqanqla għax mimlijin tgħajjir tal-grupp parlamentari u tal-eżekuttiv li wassluna sas-siegħat biekrin ta' filgħodu.

Ejjew ninsew dawk il-voti kollha ta' sfiduċja lejn kap elett b'maġġoranza ta' voti tat-tesserati.

Ejjew ninsew li partit demokratiku ġabuh partit dittatorjali mmexxi minn grupp ta' nies diviżivi.

Ejjew ninsew kemm xerrdu ħdura dawn in-nies.

Ejjew ninsew kemm ibblukkjaw nies tal-istess partit minn fuq paġna tal-Facebook għax ma jkunux qed jaqblu magħhom.

Ejjew ninsew li 30 fil-mija ta' tesserati ma riedux li jiġri dak li ġara.

Ejjew ninsew lil dawn in-nies u ngħidulhom li kien kien u li sar sar u ejjew magħna qisu qatt ma ġara xejn.

Jekk il-Partit ma għandu xejn, għandu zgur arroganza biex ibigħ.

Għandu kap li għadu ma jafx x'laqtu, li qed jaħseb li hu l-messija politiku lajk f'dawn il-ġżejjer Maltin.


Wara li jien ippubblikajt li kien Ivan Martin u mhux Ivan Camilleri li nforma lil Yorgen Fenech li l-pulizija kienu sejrin jarrestawh, Ivan Martin tella' post biex jgħid li din l-istorja tiegħi mhix minnha.

Dan il-post ta' Ivan Martin ġie 'shared' minn Matthew Caruana Galizia.

Kieku jien membru tal-familja Caruana Galizia, ma kontx nidħol f'din il-kwistjoni jekk hux Ivan Martin jew Ivan Camilleri li nfurmaw lil Yorgen Fenech.

Finalment fatt bħal dan ma għandu jagħmel l-ebda differenza għal din il-familja.

Biss jidher li għal Matthew Caruana Galizia dettall bħal dan jagħmel differenza kbira.

L-istess nista' ngħid lil dawk kollha li qed jżommu ma' din il-familja.

Biss l-aktar ħaġa li laqtitni f'dan l-artiklu ta' Matthew Caruana Galizia li l-anqas jaf l-affarijiet.

Mela kiteb nota dwari biss ma kellux il-kuraġġ isemmini b'ismi.

Imma basta jikkummenta.

Jien mhux ser nitkellem dwar il-fatt li mingħalih qed jipprova jgħaddini biż-żmien bil-kumment tiegħu fuq Ġesu' Kristu.

Biss ma kontx naf li jien spiċċajt 'deputy head' tad-dipartiment tal-istorja!

Din hija promozzjoni mingħajr ma kontx qed nistennieha.

Verament dan Matthew Caruana Galizia huwa informat fuq il-fatti li jikteb dwarhom!

Biss talli tani din il-promozzjoni bla ħsieb, nirringrazzjah bil-quddiem.


Ftit tal-jiem ilu, ktibt artiklu dwar l-emendi li hemm quddiem il-parlament biex aktar nisa jsibu post fil-parlament Malti.

Meta qed naqra fuq dawn l-emendi, qed nimmaġina lil Dom Mintoff preżenti fil-Parlament u qiegħed jiddiskutihom fi stadju ta' kumitat.

Ma għandix dubju, li Mintoff kien juża l-istil inimitabbli tiegħu biex jirredikola dawn l-emendi għaliex żgur ma kienx ser jaqbel magħhom.

Hu kien jaqbel mad-drittijiet ċivili biss kien jemmen li persuna trid tidħol fil-parlament fuq il-kapaċitajiet tagħha.

B'hekk kien jagħmel xi tip ta' diskors fuq dawn il-linji.

Waqt li jiftaħ idejh, u jitkellem b'pawżi twal, kien jgħid:

"Li jgħodd mhux x'għandek bejn saqajk, iżda x'għandek bejn widnejk".

Jekk illum diskors bħal dan jista' jinstema ftit goff , jibqa' kollu minnu.

Għaliex qed ngħid dan?

Fi ftit kliem, dawn l-emendi juru kif il-partiti politiċi l-kbar ħatfu l-parlament Malti.

Suppost din hija liġi li tneħħi d-diskriminazzjoni kontra n-nisa, meta fil-fatt din id-diskriminazzjoni ser tibqa' hemm.

Anzi dan it-tibdil fil-liġi elettorali ser iżid id-diskriminazzjoni bejn in-nisa nnifishom.

Għaliex qed ngħid dan?

Dan għaliex, dawk in-nisa li ser igawdu minn din il-liġi iridu l-ewwelnett jikkandidaw ruħhom ma' wieħed mill-partiti l-kbar.

B'hekk biss jista' jkollhom ċans jitilgħu fil-Parlament.

Dawk in-nisa li ħarġu ma' partit żgħir mhux ser igawdu minnha.

Jekk ikun hemm mara u toħroġ ma' partit żgħir u ġġib unijiet iktar minn nisa l-oħra li jkun ħarġu ma' partit kbir, xorta din il-mara ma tidħolx il-parlament.

Il-mekkaniżmu propost mhux ser jagħti ċans lil nisa li ser ikunu kandidati f'partiti żgħar biex jitilgħu fil-parlament.

Dan għaliex, is-sistema tal-votazzjoni li qed noħolqu hija dik li teleġġi kandidati marbuta ma' wieħed miż-żewġ partiti politiċi l-kbir.

Fi ftit kliem, il-partiti politiċi qed igerfxu u jħawdu kif jaqbel lihom.

Sfortunatament ħafna lanqas jafu kif taħdem is-sistema elettorali tagħna.

Is-sistema li għandna hija magħrufa bħala dik tas-'single transferable vote' (STV).

Din hija sistema bbażata fuq il-fatt li wieħed jivvota għall-kandidati u mhux għall-partiti politiċi.

B'hekk, l-emendi proposti jmorru kontra kull prinċipju tas-'single transferable vote'.

Dan għaliex din is-sistema taħdem fuq il-prinċipju li jitilgħu kandidati, irrispettivament mill-partit, li jkunu ħarġu f'isem partit politiku.

Dak li l-partiti l-kbar qed jipproponu huwa li jitilgħu aktar kandidati nisa fil-parlament, basta dawn ikunu membri tal-partit rispettiv tagħhom.

Fi ftit kliem, jekk persuna ma tkunx membru ta' wieħed miż-żewg partiti l-kbar, iċ-ċans ta' din il-persuna mara li tmur fil-parlament jibqa' wieħed remot.

Mela dawn mhux veru emendi li jiffavorixxu aktar nisa fil-parlament Malti.

Dawn huma emendi li jiffavorixxu nisa li joħorġu mal-partiti l-kbar biex jidħlu fil-parlament.

Mela dawn qed isiru biex fil-parlament jidħlu biss numru speċifiku ta' nisa.

Fi ftit kliem, dawn l-emendi huma maħsuba biex jekk xi nisa fil-parlament qed jibżgħu li mhux ser jitilgħu, b'dawn l-emendi xorta waħda jistgħu jispiċċaw fil-parlament Malti, anki jekk fil-frattemp ikunu ġew sfiduċjati mill-elettorat.


Wara li tellajt il-post fejn għidt li Ivan Martin u mhux Ivan Camilleri kien il-persuna li bagħat il-messaġġ lil Yorgen Fenech, Ivan Martin tella' post biex jgħid li jien giddieb.

Fost dawk li qablu miegħu kien hemm Mark Camilleri li huwa c-Chairman tan-National Book Council.

Camilleri kiteb dan il-kumment taħt il-post ta' Ivan Martin.

Wieħed minn dawk li għamillu like huwa Herman Grech, l-editor-in-chief ta' Times of Malta.

Dak li jinkwetani mhux il-kumment ta' Mark Camilleri.

Biss li l-editor-in-chief ta' gazzetta jagħmel "like" lil kumment maħsub biex jirredikola persuna, huwa nkwetanti.

Camilleri ma attakkax l-argument imma anki lill-persuna li għamel l-argument.

Biex editor-in-chief jogħġbu argument li jipprova jirredikola persuna juri biss f'liema stat miskin tinsab illum it-Times.


Lanqas laħqet nixfet il-linka minn fuq l-istampar tas-Sunday Times dwar l-istorja ta' Yorgen Fenech u id-darbweb li ma ħariġx jiġri sparat Jason Azzopardi jtella' post wara l-oħra fuq Facebook biex jgħidilna li hu u tliet deputati oħra BISS kienu vittmi ta' attentat ta' frameup meta lkoll irċevew borża żgħira bid-droga kokaina fil-posta.

L-artiklu li qed nirreferi għalih għandu dan it-titlu: "Dan l-artiklu jitkellem fuq ix-xiri mid-darkweb da parti ta' Yorgen Fenech".

Saħansitra Jason qagħad jagħtina spjegazzjoni x'inhi id-darkweb.

Araw x'kiteb: "Huwa bhal suq jew bazaar fuq l-internet għal min ikun irid jixtri jew ibigh affarijiet illegali u kriminali, bħal droga, armi, velenu u iktar.

Ħalli ma jinqabadx."

Jason Azzopardi inqeda bi storja fil-gazzetta li żvelat kif il-pulizija qed tinvestiga tranżazzjonijiet ta' Yorgen Fenech bil-munuta diġitali Crypto.

Skond it-Times l-investigazzjoni firxet fuq tranżazzjonijiet li allegatament għamel Fenech fuq id-dark web, sezzjoni tal-internet mistura għalina n-nies normali u wżata mill-kriminalita.

Mill-ewwel Jason Azzopardi għamilha fatta u mingħajr l-iċken ħjiel ta' evidenza ddeċieda li d-droga li rċieva bagħtielu Yorgen Fenech.

Iżda ma waqafx hemm.

Qalilna wkoll li bagħtu d-droga lilu u t-3 deputati l-oħra biss għax skont hu kienu huma biss li tkellmu fuq is-17 Black.

Jiġifieri Jason Azzopardi rema lid-deputati kollha l-oħra (24) u ċanfarhom li ma ġġildux il-korruzzjoni daqsu.

Araw x'qed jallega Jason Azzopardi fil-facebook post tiegħu: "Xi ħadd ried jagħmlilna frame up.

Xi ħadd/uħud kien miftiehem ma' uffiċjal għoli tal-Pulizija biex ftit ħin wara li irċevejna dawk l-envelopes, jagħmlulna tfittxija u "jsibulna" l-envelopes bid-droga.

Tistgħu timmaginaw għala u x'kien jiġri wara.

Tgħid fl-interess ta' min kien li aħna l-4 inkunu "maqtula" politikament fl-2019?"

Nesa Azzopardi li kien hu stess li mar jippoża wara Adrian Delia barra l-qorti fil-kawża tar-rapport Egrant.

Fuq kollox, Jason Azzopardi donnu nesa lil Roberta Metsola.

Bħal donnu li Jason Azzopardi qed jinsinwa li Roberta Metsola ma tkellmitx fuq 17 Black għax ma rċevitx pakkett bid-droga!

Interessanti l-fatt li sakemm ppubblikajt dan l-artiklu, l-ebda wieħed minn sħabu ma għamlu share tal-post tiegħu.

La Karol Aquilina, la Simon Busuttil u lanqas David Casa li huma t-tlieta, msemmijin li rċivew id-droga, ma wrew appoġġ lil Jason Azzopardi.


Wara li jien ippubblikajt li Ivan Martin kien li ċempel lil Yorgen Fenech u qallu li l-pulizija kienu ġejjin jarrestawh, Ivan Martin tella' post fejn qal li dan mhux minnu.

Taħt il-post ta' Ivan Martin kitbet Diana F. Cacciotolo li hija n-news editor ta' The Times.

Hija wżat frażi li wisq probabli sabitha f' "Handmaid's Tale" fejn mal-ħitan tal-kamra tas-sodda tal-karattru prinċipali ta' din in-novella kien hemm miktub " nolite te bastardes carborundorum ."

Bil-Malti tfisser "tħallix lill-bgħula jkissruk".

Dan huma l-ġurnal li jridha tal-pur u verġni.

Jagħmel storbju sħiħ jekk xi ħadd jikteb kumment fuq Facebook li jħossuh offensiv, għaliex mhux "politically correct", imbagħad huma jaħsbu li għandhom id-dritt sagrosant li jużaw kliem dispregjattiv lejn in-nies.

Naħseb li nafu ftit aktar minnha għaliex wisq probabli sabet din l-espressjoni wżata f'dan il-ktieb.

Huma jistgħu jgħajru persuna "bastardus", li bil-Malti tiġi bagħal jew bgħula li kienet kelma dispreġġjattiva ħafna għaliex kienet indirizzata lil dawk kollha li jkunu twieldu barra żwieġ u għalhekk kienu jiġu mgħajra mis-soċjeta' passata.

L-aqwa li huma tal-ewwel "tier".


Dan is-site jinsab fil-pussess tal-email li ntbagħat lill-Prim Ministru Robert Abela dwar is-sitwazzjoni attwali fl-Orkestra Nazzjonali.

Bħalissa, l-Orkestra Nazzjonali qedha titmexxa minn Sigmund Mifsud.

Biss jidher ċar li mhux kulħadd kuntent bis-sitwazzjoni u t-tmexxija ta' Mifsud.

Biex is-sitwazzjoni tisħon aktar, riċentament, Mifsud tella' ritratt tiegħu nnifsu fuq il-loki.

Dan ir-ritratt tqis bħala mhux imġieba korretta minn persuna li jokkupa kariga daqshekk għolja ġewwa l-Orkestra Nazzjonali.

Żgur li ritratt bħal dan ma jagħmilx ġieh lill-Orkestra Nazzjonali.

Din l-istorja u dan ir-ritratt inġib għall-attenzjoni tal-istess Prim Ministru.

Fuq kollox, f'din l-email issemma wkoll il-Ministru Jose Herrara qed iġib ruħu bħal Pilatu f'din il-kwistjoni kollha.

La jrid jinten u l-anqas ifuħ biex b'hekk jibqa' ħabib ma' kulħadd.

Biss l-argument primarju li sar f'din l-email huwa li pożizzjoni ta' din "il-portata għandha tkun okkupata minn persuna kompetenti u bil-kwalifiki necessarji."

Dan intqal minħabba li Mifsud ma għandux kwalifiċi akkademiċi.

Min bagħat l-email żied jgħid lill-Prim Ministru li "l-ebda pajjiż fid-dinja ma għandu orkestra mmexxija minn xi ħadd li bil-kemm jaf jikteb u jaqra".

B'hekk dan il-persuna li bagħat din l-email staqsa "Jew għalikom l-orkestra tant ma jimpurtakomx minnha li jista' jmexxiha anki l-akbar ħmar?"

Il-Prim Ministru ġie mfakkar li xi ħadd qed jinqeda b'missieru biex Sigmund Mifsud jibqa' jżomm il-pożizzjoni li għandu.

Min bagħat l-email qal lill-Prim Ministru li "Missierek nafu b'raġel fuq l-irgiel u bla dubju, jekk hu veru qgħadlu parrinu, żgur mhux bl-iskop li jinqeda' b'ismu".

Din il-persuna li bagħat din l-email lill-Prim Ministru għalqet billi qaltlu: "Issa f'idejk.

Se turina li jimpurtak mill-orkestra jew ma tfisser xejn ghalik?

Nittama li mhux nikteb għalxejn".


Peress li s-Supretendent Keith Arnaud qal fil-qorti li hemm żewġ Ivans jaħdmu ma' The Times, meta Yorgen Fenech ircieva l-famuż messaġġ, il-pulizija għandha tippubblika n-numru tat-telefon li minnu saret it-telefonata jew intbagħat il-messaġġ lil Yorgen Fenech.

B'hekk il-poplu Malti jkun jista' jiġġudika min qed jgħid il-verita' f'dan il-każ.


Blog post minn osservatur politiku Illum l-Għid il-Kbir.

Biss waħda mill-aħbarijiet fil-gazzetti tal-lum kienet li l-Partit Laburista ġa xegħel il-magni biex jipprepara ruħu għall-elezzjoni li jmiss.

Id-data mhix magħrufa.

Biss jidher li kif kont ħabbart inti, Dr. Simon Mercieca, l-elezzjoni ser issir f'din is-sena.

Dak li għamel il-Labour kien li matul is-sena li għaddiet ħa ħsieb jgħaqqad l-irjus biex jipprepara ruħu aħjar għal din l-elezzjoni.

Nista' ngħid li grupp ta' nies li għinu lil Robert Abela fil-kampanja tiegħu għal mexxej, imħallta ma nies ta' żmien Muscat, bdew jiltaqgħu fir-raba' sular tal-kwartieri tagħhom.

Dan il-grupp ta' nies qed jiġi ndikat li qed jitmexxew minn Kurt Farrugia.

Imma hekk kif it-Times ħabbret li l-Labour bdew iħejju għall-elezzjoni, dlonk ħarġet il-Malta Today tgħidilna li l-President Emeritus Marie-Louise Coleiro Preca, qed twissi lil Robert Abela li għandu jitlob apoloġija lill-partitarji u lil poplu kollu ta' kif il-Labour taħt Muscat tmejjel bihom.

Jekk taqra bejn il-linji, Coleiro Preca qed tgħid li Muscat tmejjel biha ukoll wara li kienet tagħtu appoġġ.

Iżda żgur li f'qalbha għandha wkoll weġgħa kbira li kien l-istess Muscat, immexxi minn Keith Schembri, li qatalha l-karriera politika tagħha ħesrem.

Din mhux l-ewwel darba li smajna lil Coleiro Preca tesprimi li hi kienet xtaqet tkompli bil-karriera politika tagħha.

Li kieku l-klikka ta' Kastilja ma riedux jeħilsu minnha biex jagħmlu d-deals maħmuġa li issa ħarġu fil-beraħ, kieku Marie-Louise illum għadha Ministru.

Coleiro Preca kieku f'dan il-perjodu għaddejja bit-team tagħha, li dejjem kien numru mdaqqas ta' nies, u qed tħejji ruħha, kif qed jagħmlu kandidati oħra, biex toħroġ għal elezzjoni oħra.

Kieku l-votanti tas-6 distrett ma kienx ikollhom inkwiet lil min jagħżlu wara l-fjask li ħalliethom bih d-deputat eletta Rosianne Cutajar.

Imma ħarġet ċara li Keith Schembri ried jaġevolha lil Rosianne Cutajar u b'hekk ħelsu ħelu ħelu minn Marie-Louise Coleiro.

Fuq kollox, nista' niżvela li Coleiro Preca kienet leħen qawwi fil-kabinett ta' Muscat speċjalment fuq issues soċjali u mhux dejjem kienet taqbel mal-mudell ekonomiku li beda jmexxi Keith Schembri.

Issa wara dawn il-kuntrumbajsi kollha nistennew u naraw jekk it-tifel ta' George Abela jieħux il-parir ta' Coleiro Preca u jitlob apoloġija.

Imma ħa nagħmluha ċara dan il-parir jista' jieħdu u għandu wkoll jingħata lil Bernard Grech.

Bernard Grech għandu għalxix jitlob apoloġija lin-Nazzjonalisti.

Dawn għall-ewwel darba vvutaw biex jeleġġu kap bl-iżjed mod demokratiku fl-2017.

Imma minħabba grupp żgħir ta' deputati, Adrian Delia tneħħa wara biss 3 snin.

Nixtieq infakkar li dak li qed titlob il-President Emeritu, Adrian Delia kellu d-diċenza jagħmlu mill-ewwel.

Mhux darba li Dr Delia talab apoloġija lil dawk kollha, Nazzjonalisti u m'humiex, li b'xi mod jew ieħor il-PN weġġagħhom fil-passat.

Imma nafu wkoll li kien hemm min fil-Partit Nazzjonalista li ma ħax gost b'dik l-apoloġija ta' Dr Delia.

Iż-żewġ mexxeja għandhom għalfejn jiskużaw ruħhom mal-poplu.

Imma l-mistoqsija tibqa, għandhom sinsla jagħmlu dan?


L-emenda għal-liġi li għaddejja bħalissa biex jiżdiedu n-numru ta' nisa fil-parlament hija daqqa ta' ħarta kbira f'wiċċ l-istess nisa.

Tiskantawx għax hemm deputati, għax hekk jaqblilhom, qed jaraw f'din il-liġi opportunita' biex iżommu posthom fil-Parlament.

Oħrajn qed jaraw f'din il-liġi ċ-ċans li jakkwistaw siġġu f'dan l-istess parlament.

Fil-verita' din il-liġi turi li kull ma għidna dwar l-ugwaljanza huwa fażull.

La n-nisa ġew mogħtija l-ugwaljanza sħiħa, inkluż id-dritt tal-vot ħafna snin ilu, din għandha tkun dejjem u kullimkien.

Lanqas għandna għalfejn nagħtu eżempji u nsemmu n-nisa li daħlu fil-parlament biex inkunu semmejnihom.

Nafu li kienu hemm u waslu bil-ħila tagħhom.

Kemm hu sewwa li tiġġieled għal siġġu fil-parlament!

Biss b'din il-liġi ser tkun ikkreata sitwazzjoni fejn mara ma għandhiex għalfejn taqta' qalbha mill-kompetizzjoni li jkollha fuq id-distrett fejn ser toħroġ u issa tista' tkun komda biżżejjed li toħroġ u taf li hemm ċans tajjeb li tirbaħ pultruna għax sempliċiment hija mara.

Fl-opinjoni tiegħi dan hu att diżastruż u skandaluż fid-demokrazija.

Dan hu att ta' umiljazzjoni għall-istess mara.

Dan hu eżerċizzju ta' nuqqas ta' ugwaljanza u ta' xiri sfaċċat ta' pultruna fil-parlament mingħajr ma tkun mistħoqqha.

Żmien ilu anke fil-qrati kellna l-avukati kważi kollha ta' sess maskili.

Kemm tħabbtu n-nisa fil-bidu biex sabu post ugwali f'dan ix-xogħol!

Il-kawżi kriminali kollha kienu miġġielda minn irġiel.

Imma dan kien ifisser li ma kienx hemm nisa kapaċi?Dażgur li kien hemm.

Meta t-tifla ta' Profs de Marco bdiet tiġġieled għal postha ħaditu bil-ħila tagħha u ta' ħadd iżjed.

Min jgħid għax kellha lil missierha jgħina huwa żball kbir.

Missierha ma kienx ikun magħha fl-awla meta kienet tiddefendi l-każ.

Wasslet għax kienet kapaċi.

Kien hemm oħrajn fosthom fuq in-naħa l-oħra.

Anna Mallia ġejja minn spectrum soċjali u politiku differenti.

Biss xorta kienet kapaċi ssib postha fil-qorti.

Magħhom u warajhom tfaċċaw oħrajn u grazzi għal dawn l-avukati nisa pijunieri, illum il-qorti hemm maġġoranza ta' avukati nisa u jien nilqa' din is-sitwazzjoni b'sodisfazzjon.

Fl-opinjoni tiegħi din il-leġislazzjoni ser tiġi attwata biss biex jitpaxxew nisa fil-politika li diġa kienu hemm u qed jaqtgħu qalbhom li fl-elezzjoni li jmiss jitilgħu.

Magħhom hemm nisa li jafu li biex jaslu jridu mbuttatura tajba.

Għalhekk qed ngħid li din hija leġislazzjoni li qed tnaqqas il-valuri, l-kapaċita', l-insistenza u l-impenn tan-nisa b'mod ġenerali.

Allura issa ser nibdew nagħżlu n-nisa kullimkien għax hekk ser jagħmlu fil-parlament, l-għola istituzzjoni fil-pajjiż?

Din il-leġislazzjoni ser tiftaħ triq perikuluża fuq kull livell u f'kull xogħol.

Din ser ikollha effett fuq kull sistema fejn hemm proċess ta' għażla.

Jien inħossni umiljat jekk niġi mogħti xogħol jew siġġu fil-parlament fuq il-bażi tas-sess tiegħu u mhux għax dħalt bil-ħila tiegħi.

B'din il-leġislazzjoni, mara minflok dieħla mill-bieb ser tidħol mit-tieqa għax tawha tefgħa.

Jaqaw Rosianne Cutajar u Therese Commodini Cachia qed jaqtgħu qalbhom li jitilgħu darba oħra?

Cutajar kienet qalet li hi kienet ħadmet għalih il-post fil-parlament u rnexxielha.

Allura missa titkellem u tqawwi qalb oħrajn jagħmlu bħalha.

Min huma dawk in-nisa l-oħra fil-Partit Laburista li qed ituha palata?

Donnha Cutajar biss qed tagħmel din il-kruċjata.

In-naħa l-oħra għandek iżjed għax fil-parlament tkellmet Claudette Buttigieg li argumentat b'saħħa favur din il-liġi.

Jaqaw din qed tibża li ma titlgħax fl-elezzjoni li jmiss?

Jekk tagħtu daqqa t'għajn u taraw ma' min iridu jikkompetu fid-distretti rispettivi tagħhom, mill-ewwel tinduna li dawn li semmejt qed jibżgħu.

Naf ukoll li min-naħa tal-partit fl-oppożizzjoni hemm ukoll Graziella Attard Previ u Alessia Psaila Zammit li ukoll jidher li għandhom għadma iebsa biex jirfsu fil-parlament.

Ma għandix dubju li dawn in-nisa, bħal ħafna oħrajn, lesti biex ibatu.

It-tbatija tfisser xogħol, house visits, dedikazzjoni, konvinzjoni, preparazzjoni, lealta', prinċipji, valuri u oħrajn.

Dawn il-valuri ma għandhomx sess.

Min iħaddan dawn id-doni kollha għandu jirbaħ.

Biss importanti li l-partiti jridu jimbutaw lin-nisa.

Ara fl-elezzjonijiet Ewropej ġibna l-ugwaljanza mingħajr bżonn ta' tibdil fil-liġi elettorali.

In-nisa jridu jterqu mat-toroq.

Jitħalltu man-nies (bħalissa b'attenzjoni).

Jkkonvinċu lill-votanti.

Ma jibżgħux.

Biss il-Partiti jridu jagħmlu s-sehem tagħhom.

Joħorġu aktar nisa fuq il-listi elettorali tagħhom.

Jagħtuhom aktar spazju fuq il-media tagħhom u mhux jinħbew wara tibdil fil-liġi għaliex mhux kapaċi jmexxu lin-nisa 'l quddiem.


Illum fil-qorti kellna t-tkomplija tal-kawża ta' libell li fetaħ Ivan Camilleri kontra Saviour Balzan.

Balzan kien kiteb li Ivan Camilleri ġie mkeċċi minn ma' The Times għaliex qal lil Yorgen Fenech li kienu ġejjin jarrestaw.

Hu fatt magħruf u ċar, li mhux Ivan Camilleri qal lil Yorgen Fenech li kienu ġejjin jarrestawh iżda dan kien Ivan Martin.

Dan issa kompla joħroġ biċ-ċar mill-kawża ta' libell li qed tinstema quddiem il-Maġistrata Rachel Montebello.

Illum, f'din il-kawża ta' libell xehed is-Supretendent Keith Arnaud.

Skont The Times, Arnaud qal taħt ġurament li "Ir-referenza kienet għal 'Ivan tat-Times.'"

Fuq kollox, skont kif irrappurtat The Times, dan l-uffiċjal għoli tal-pulizija kkunsulta t-transcripts tax-xhieda li ta f'Diċembru 2019 quddiem l-istess Maġistrata Montebello.

Bir-raġun, l-avukat ta' Ivan Camilleri, Peter Fenech staqsih jekk jafx kemm hemm Ivans jaħdmu mal- Allied Newspapers?

Għal din il-mistoqsija Arnaud wieġeb li "Iwa naf.

Dażgur hemm tnejn u naf bihom mir-rapporti tal-media: Ivan Camilleri u Ivan Martin.

Dan qiegħed fid-dominju pubbliku."

Meta Arnaud ġie mistoqsi mill-maġistrata, li Alla ried, li f'dan il-każ tkun l-istess Rachel Montebello li qed tmexxi l-inkjesta kontra Yorgen Fenech, biex jispjega l-kuntest ta' din ir-referenza, Arnaud ħareġ il-mobile chat ta' Yorgen Fenech u beda jaqra biċċiet.

Dak li qara huwa dan,

Skont Arnaud dan hu dak li Yorgen Fenech bagħat bħala text message liz-ziju tiegħu Ray Fenech fil-6.15pm fil-ġurnata ta' qabel ma ġie arrestat.

"Ivan qalli, jien, għax kien fin-newsroom u semagħhom."

Infakkar li dan is-supretendent qed imexxi t-teorija li Yorgen Fenech ried jaħrab minn Malta.

Mela l-mistoqsija li trid issir lil Arnaud hija din.

Għala l-pulizija ma mexxietx kontra dan Ivan talli għen f'din is-suppost ħarba?

Ivan Camilleri qatt ma tressaq il-qorti u ġie akkużat mill-pulizija li pprova jgħin lil Yorgen Fenech jaħrab minn Malta għax jafu li mhux hu.

Biss l-anqas il-pulizija ma pproċediet kontra Ivan Martin li kien hu l-ġurnalista li bagħat messaġġ lil Yorgen Fenech.

It-tweġiba tiegħi hija din.

Kieku veru Yorgen Fenech ried jaħrab minn Malta, kieku ġa pproċedew kontra Ivan Martin.

Mhux talli l-pulizija ma mexxiet kontra dan Ivan Martin, talli għax żewġ avukati marru jkellmu lil dan Ivan, il-pulizija, minn rajha, ipproċediet kontra dawn l-avukati u xliethom b'tixħim.

U għax qed nikxef dan kollu, l-avukat ġenerali Philip Galea Farrugia talab il-protezzjoni tal-qorti mill-artikli tiegħi.


Normalment, jien wieħed milli nikkritika bl-aħrax lil Bernard Grech.

Biss fuq din ngħidlu li mexa tajjeb.

Hawn qed nirreferi għall-artiklu li deher il-lum f'The Times fejn Bernard Grech ġie mistoqsi jekk hux ser jieħu passi kontra Adrian Delia wara l-istorja li kellha The Sunday Times il-Ħadd li għadda fejn ġie allegat li l-Partit Nazzjonalista ħa flus mingħand Yorgen Fenech meta Adrian Delia kien kap tal-Partit Nazzjonalista.

Dawn il-flus ittieħdu biex ma jitlax David Casa.

Dak li qed ikun implikat minn The Sunday Times huwa li dawn il-flus għaddew għand il-Partit Nazzjonalista permezz ta' Pierre Portelli.

Biss sa issa, The Sunday Times għadha ma ppubblikatx is-sorsi tagħha, anki jekk din l-informazzjoni tidher li hija ġejja mill-Whatsapp messages ta' Yorgen Fenech.

Infakkar li hemm divjit fuq il-pubblikazzjoni ta' dawn il-Whatsapp messages mill-Maġistrat Rachel Montebello.

Ara issa The Times mhux ser tikteb xi artiklu biex tgħid li jien qed nitressaq il-qorti talli ksirt divjit tal-qorti fuq pubblikazzjonijiet ta' recording anki jekk dan mhux minnu.

Biss kulħadd xortih fil-qrati tagħna!

Li David Casa jagħmel riklami ta' paġna sħiħa fuq The Sunday Times!

Imma l-argument tiegħi llum huwa ieħor.

Dak li nista' ngħid li Bernard Grech qabżilhom mis-sunnara.

Qallhom li mhux ser jikkummenta jew jieħu azzjoni qabel ma jkollu l-fatti kollha f'idu.

U jagħmel sew.

L-ewwel evita' li jirrepeti l-iżball kardinali li kien għamel Adrian Delia meta, wara li kien ħareġ ir-rapport tal-maġistat dwar Egrant, kien talab lil Simon Busuttil biex jirreżenja.

Dan kien żball politiku kbir.

Wara saret dik il-famuża tweet #Not In My Name mingħand Mario de Marco.

Adrian Delia kellu jmur lura minn kelmtu.

Din fissret il-bidu tat-tmiem tiegħu.

Biss irrid ngħid li Bernard Grech issa qed jilgħab man-nar.

Ġa dawn l-artikli bdew iressquh lejn pożizzjoni diffiċli fis-sens li ġa ntużaw biex jikkommettuh politikament.

Infakkar, li Yorgen Fenech ilu jintuża mill-ġurnalisti u l-ħbieb tagħhom tas-soċjeta' ċivili biex iwaqqgħu politiċi li jidhrilhom huma.

Infakkar li Bernard Grech kien talab lil Prim Ministru biex jieħu azzjoni kontra Rosianne Cutajar wara li ħarġet l-istorja tas-senserija.

Hemmhekk, Grech għaġġel.

Ma kienx qal nistenna ħa nara l-fatti kollha.

Fi kliem ieħor, din l-azzjoni li kienet, fl-idea tiegħi, magħmula apposta biex Grech jikkommetti ruħu.

Issa ibqgħu żguri li din ser tintuża kontra tiegħu minn dawk stess li qegħduh fis-setgħa.

L-argument ser ikun li l-PN qed jgħid lin-nies li jrid jistenna meta r-relazzjoni tkun bejn Yorgen Fenech u Adrian Delia.

Iżda mbagħad meta jkun hemm relazzjoni simili, imma din tkun ma' xi deputat laburista, hemm jgħid lill-Gvern biex jieħu azzjoni mill-ewwel.

Din tidher bħala ipokresija grassa.

B'hekk din l-istorja f'The Times tal-lum tidher tista' tkun il-bidu ta' attakk minn taħt kontra l-istess Bernard Grech.


Il-fissazzjoni tal-bniedem fuq bniedem ieħor tista' twasslek għal kitba, kliem jew azzjoni bogħod mil-verita'.

Din il-fissazzjoni tista' twasslek ukoll li tikteb affarijet li tinqabad li fihom tkun qed tiddikjara ħafna gideb.

Din l-istess fissazzjoni twasslek li ma tirriċerkax qabel tikteb u allura tasal biex tgħaffeġ u tħarref fil-kitba tiegħek.

Hekk ġralu Manwel Delia li ħażżeż erba' kelmiet biex jipprova jpinġi lil Dr Adrian Delia bħala l-bniedem li kompla żied il-pjaga finanżjarja tal-Partit Nazzjonalista.

Biss l-aktar ħaġa tal-iskantament mhux li Manwel Delia jigdeb.

L-ikbar skantament ġej mill-fatt kif l-istess Partit Nazzjonalista lanqas ħa l-briga biex jiġbed l-attenzjoni li Manwel Delia u jgħidlu li kien qed jigdeb fuq il-kumpanija li huma stess jirrapreżentaw.

Dawn huma affarijiet inkwetanti meta l-istess Partit jonqos minn dmiru u jħalli ex-kandidat tal-Partit, illum ras prominenti fis-soċjeta ċivili, ixerred il-gideb fuq is-sitwazzjoni finanzjarja tal-istess Partit.

Wieħed jista' jaqra din is-sitwazzjoni bħala qrubija problematika u perikuluża li l-Partit Nazzjonalista qed ikollu ma' Manwel Delia u sħabu.

Kellha tkun il-gazzetta Kullħadd li rredikolat lil Manwel Delia f'kull figura finanżjarja li huwa ressaq.

Kixfet ukoll il-gideb li Manwel Delia sar dilettant tiegħu ħafna, basta jipprova joskura lil Adrian Delia u f'dan il-każ anki lil Robert Arrigo.

Kif jista' l-Partit Nazzjonalista jħalli dan il-gideb għaddej u ma jindenjax ruħu jikkoreġi dawn l-oxxenitajiet.

Bilfors li kull votant ta' dan il-Partit jgħid li s-soċjeta ċivili sar għandha saħħa kbira fil-Partit Nazzjonalista u jekk hiex addirettura tiddetta l-aġenda.

Il-gazzetta Kullħadd ma għamlu xejn barra minn din id-dinja.

Ġabu l-informazzjoni preċiża mill-Kummissjoni Elettorali.

Skond Manwel Delia taħt Simon Busuttil il-finanżi tjiebu għax żdiedu d-donazzjonijiet, filwaqt li taħt Adrian Delia d-donazzjonijiet sparixxew.

Il-fatti juru mod ieħor.

Fit-tlett snin taħt Simon Busuttil sar deficit ta' €5.1 miljun, mela €1.7 miljun fis-sena, filwaqt li taħt Adrian Delia fl-2018 id-deficit kien €0.8 miljun.

Il-gideb ħoxon ta' Manwel Delia ma jieqafx hawn.

Fatt ieħor li joħroġ ċar huwa li NET TV taħt Pierre Portelli naqas bin-nofs, minn aktar minn €2 miljuni għal €1.2 miljun.

It-tielet gidba ħoxna tas-sur Manwel Delia.

Barra minn hekk il-kredituri tal-Partit fl-2018 naqsu b'0.2 ta' miljun.

Ħaġa oħra sur manipulatur tal-gideb.

Kienet taħt Simon Busuttil li dak li hu dovut f'taxxi u bolol tħallew jitilgħu għal €300,000.

L-amminstrazzjoni ta' Dr. Adrian Delia, fl-ewwel sena tagħha, mhux biss ħallset dak dovut f'taxxa u bolol għal dik is-sena imma ħallset ukoll 20% ta' dak li ħalla Simon Busuttil.

Forsi tifhem ftit sur Manwel Delia, fi żmien Busuttil id-dejn tela' minn €7.5 għal €9.9 miljun.

Ma taħsibx li hija żieda tant kbira li twerwrek?

Imma ċ-ċirasa fuq il-cake qiegħda hawn.

L-akbar gidba hija dik marbuta mal-ammonti li għandhom x'jaqsmu mad-donazzjonijiet.

F'terminu ta' ġbir medju ta' kull maratona, taħt Busuttil kienu jinġabru €181,375 waqt li taħt Adrian Delia kien jiġbor €215,121.

Anke minn sempliċi sħubija Busuttil kien jiġbor €65,000 (2016), Adrian Delia kien jiġbor €113,000.

Ara kif ser jinħasdu meta jaraw id-dejn tiela matul din is-sena Manwel Delia, meta jridu jitħallsu daqshekk pagi li nibtu għal ħafna ġenerali u oħrajn li sabu posthom fil-Partit Nazzjonalista dan l-aħħar.

Mid-dehra anke l-kardinal maħsud u mifxul fuq il-finanzi tal-Partit għax skond il-One News semgħuh jirrabbja fuq is-sitwazzjoni finanżjarja.

Manwel Delia qabel tipprova b'mod patetiku ħafna, tgħatti l-warrani ta' sħabek u tipprova toskura lil Dr Adrian Delia u lil Robert Arrigo.

Dak li nista' ngħidlek.

Għamel il-homework tiegħek sewwa għax tkun int li taqa' għaż-żufjett.

Dawn it-tip ta' scoops imqansħa, il-bogħod mil-verita', u mimlijin ħmieġ żgur li mhux ser iżidulek in-numri fqar li jaqraw il-kitba tiegħek.


Blog post minn persuna li qed tbati minħabba storbju eċċessiv.

Għażiż Dr. Mercieca Bħal ma taf, iIllum familji sħaħ jaħdmu mid-dar.

Imma l-istorbju ma jieqafx.

Ħornijiet u karozzi bl-mużika tgħajjat, ġirien jgħajtu, apparti l-għajjat ta' min ibiegħ il-gas, l-għajjat mingħand tal-ħut, l-għajjat mingħand tad-donuts, l-istorbju mill-klieb u nies jiġġieldu.

Imbagħad hemm l-istorju mill-kuntratturi fil-qasam tal-kostruzzjoni.

Iva ma nsibx kamra d-dar fil-kwiet!

Iridu niftakru li llum familji sħaħ qed joqgħodu fi blokkijiet ta' appartamenti moderni li huma gabubi.

L-istorbju qed jiżdied u dan qed ikollu effett fuq is-saħħa mentali tan-nies.

Ħa nitkellem għalija.

Jien persuna li qed nistudja u għandi bżonn nikteb fil-kwiet.

Kif nista' nikkonċentra?

Illum anki l-libererji magħluqa.

Nafu aħna il-Maltin nbaxxu ftit leħinna?

Nistgħu nirrispettaw il-morda, min irid jorqod għax jaħdem bil-lejl?

Min bħali jrid jistudja jew jaqra jew jikteb?

Fuq kollox Malta, ma għandhiex "noise pollution act" jew att kontra t-tniġġix mill-istorbju.

Naħseb wasal iż-żmien biex il-gvern jibda jaħseb biex jilleġiżla fuq dan il-punt.

Dan il-pajjiż daqt nibda nistħajlu misħut.

Paċi mkien.

Għejjejt.

Ħadd ma jimpurtah.

Grazzi talli tajtni spazju fil-blog tiegħek.


Il-fatt li l-Partit Nazzjonalista ġie ridott fi stat tal-biki jafu kulħadd.

Fil-ġlieda interna li għaddejja, Manwel Delia spiċċa kiteb artiklu kollu gideb fuq Dr. Adrian Delia u Robert Arrigo.

Dan l-artiklu ta' Manwel Delia jikkonċerna il-finanzi tal-Partit Nazzjonalista.

Skont Manwel Delia, dawn marru lura taħt Dr. Adrian Delia.

Il-gazzetta tal-Partit Laburista, KullĦadd spiċċat tammetti li taħt Dr, Adrian Delia, il-finanzi tal-PN marru 'l quddiem waqt li tgiddeb lil Manwel Delia fuq dak li kiteb fuq Robert Arrigo u Adrian Delia.


Malta pajjiż żgħir imma mgħoni b'intelliġenza kbira.

Araw ftit kemm għandna min hu dilettant tal-kitba, araw kemm għandna medja differenti fejn ittik din il-possibilita' li tagħmel dan.

Araw kemm artikli, opinjonijiet, ħsibijiet qed jinkitbu u jitferrxu biex jinqraw.

Għandna rikkezza ta' nies li jogħġobhom jintervjenu fuq kull suġġett, li jista' b'xi mod jattira nies lejn l-opinjoni tagħhom.

Grazzi ta' dan kollu u ninkoraġġixxi lil kull min jagħmel dan.

Dawn il-kitbiet huma mportanti ħafna għax jagħtu lil kull min jaqra opportunita' biex jiflu u jibnu l-ħsibijiet tagħhom.

Imma meta taqra u tipprova tifhem dak li jkun għaddej trid toqgħod attent ħafna.

Trid tipprova tifhem il-ħsieb miktub u mibni fuq aġenda li ħafna drabi dak il-mezz ta' xandir ikollu.

Naqraw u naraw ħafna interpretazzjonijiet ta' dak kollu li jkun għaddej.

Il-kitba tikxef lil min jikteb fejn qed ixaqqleb bil-ħsibijiet tiegħu jew tagħha.

Meta taqra artiklu wara artiklu, miktubin minn persuna jew kamra tal-aħbarijiet, tibda tifhem l-aġenda li jkollhom.

Tibda tirrealizza li l-kitba ta' dawn l-individwi jew kmamar tal-aħbarijiet għandhom aġenda stretta u ħafna drabi mhux kollha veritiera.

Jieħdu silta jew kwotazzjoni u jibnu fuqha l-messaġġ tagħhom.

Jiġu altament jitmellħu mill-verita' assoluta u jiktbu dak li jaqbel lilhom u mhux lill-qarrejja.

Din hija kwalita' ta' medja li tagħti fastidju.

Imma l-problema prinċipali hija li għandna qarrejja li jillimitaw irwiegħhom għal kamra tal-aħbarijiet waħda.

Dawn in-nies li jagħmlu hekk ikunu qed jibilgħu aġenda waħda u ma jirrealizzawx li dik l-aġenda tista' tkun manipulattiva.

Il-qari huwa tajjeb u mod eċċellenti li teduka ruħek u żżomm lilek innifsek infurmat.

Imma attenti għax jekk tillimita ruħek għal interpretazzjoni waħda biss, tista' tmur imqarraq u tista' tibda tiġi influwenzat negattivament fil-ħsieb tiegħek.

Ħadd ma għandu jħalli xi kamra tal-aħbarijiet partikulari tifnielek il-ħsieb, tinfluwenzak jew torqomlok moħħok b'tali mod li tgħamik u ġġagħlek taħseb dak li trid hi u ma tħallikx tasal għall-konklużjonijiet tiegħek.

Dan qed jiġri kemm fil-kamp politiku.

Kulħadd jaf li l-medja tal-Partit għandha l-agenda li tmexxi l-ħsieb tal-partit li jkun.

Biss illum saret aktar komplessa għaliex fil-PN hemm qasma ċara u b'hekk il-medja tal-partit qed tmexxi agenda kontra l-Partit Laburista u anki agenda kontra membri tagħha stess li mhux qed jaqblu għal kollox mal-pożizzjoni tal-Partit Nazzjonalista.

Imbagħad hemm il-medja indipendenti. din agħar għax ħafna drabi għandha aġenda ċara ħafna.

Imma x'inhu l-messaġġ wara dan kollu.

Persważ li diffiċli tkun taf il-verita' kollha tal-istorja mħabbra jekk taqra biss linja ta' ħsieb wieħed.

Jekk inti tagħmel hekk ikun ifisser li int m'intiex tuża moħħok u tanalizza dak li jkun qed jintqal.

Tkun qiegħed komdu taqra informazzjoni limitata u tħalli lil ħaddieħor jaħseb għalik u jinfluwenzak.

Il-pjaċir tal-bini tal-ħsieb huwa mibni fuq qari divers minn opinjonijet differenti.

Għalhekk il-qari huwa sabiħ u importanti.

Aqra, ifhem, ifli, analizza u asal għall-konklużjonijiet tiegħek.

Int mogħni b'moħħ.


Bħala impjegat fil-qasam tas-saħħa mentali, napprezza l-artikli li qed tippubblika, pero' ma tantx nista' nikkummenta pubblikament.

Li nista' ngħid huwa li Mount Carmel Hospital ġie ttraskurat kemm fi żmien il-PN u anki taħt il-PL u issa saret ħsara strutturali irreparabbli.

Meta tela' il-PL fil-gvern, sab 8 milljuni dejn il-ħadd ma jaf fejn marru għaliex l-aqwa li niftaħru b'Mater Dei li hija "state of the art" u dan insejnieh.

Fid-diffikultajiet kollha li hemm, isir ġid kbir u ma jidhirx.

Il-maġġoranza tal-istaff huma iddedikati u maħbubin mill-pazjenti.

L-akbar problema, apparti dik strutturali hija, illi sar żgħir wisq għad-domanda, peress li naqqsu s-swali u żdiedet il-popolazzjoni, speċjalment bil-barranin.

Ħafna barranin, speċjalment Afrikani, saru 'revolving door customers', fejn jiġu ta' fuqhom senduqhom u joħorġu mgħobbijin bil-ħwejjeg li jakkwistaw.

Imbagħad hemm il-problema li ngħalqet il-"psychiatric unit" fil-Mater Dei biex tintuża għall-covid u l-outpatients.


Il-gazzetti ppubblikaw l-istorja fejn il-qorti ppreseduta mill-Imħallfa Anna Felice rrifjutat it-talba ta' Yorgen Fenech biex jitnaqqas jew jitneħħa dan is-sekwestu.

Għalija l-fatt li l-qorti ġa rrikonoxxit id-dritt ta' sekwestru – u dan ġa ktibt dwaru – ma nistax nifhmu.

Kien hemm imħallfin oħra li taw sentenzi dwar dan il-punt.

Imma għaliex dan ma għandux ikun f'dan l-istadju?

L-ewwel.

Yorgen Fenech għadu innoċenti mela kif qed jiġi mfittex għad-danni fuq akkużi li tagħhom għadu ma nstabx ħati.

S'issa qed joħroġ aktar ċar li hemm aġenda mmexxija mill-media kontra tiegħu.

Fuq liema bażi l-qorti ċivili ser tasal għall-konklużjoni li hu ħati – fuq dak li qed tikteb it-Times jew gazzetti oħra?

Nifhem li familja qed tagħmel dawn il-kawżi bħala kawtela, jiġifieri biex il-familja żżomm milli jkun hemm xi attentat ta' bejgħ ta' propjeta' jew Yorgen Fenech jew il-persuna potenzjalment ħatja jipprovaw jeħilsu jew jiddisponu mill-propjeta' li għandhom.

Biss hija wkoll verita' li dawn l-kawżi qed jintużaw biex il-media tmexxi l-aġenda tagħha.

Meta kont ktibt fuq dan il-punt, Manuel Delia kien tella' artiklu – sejjaħlu Juice dwar kawża fl-Amerika fejn anki meta l-persuna ma nstabitx ħajta kriminalment, xorta ċivilment kellha tħallas kumpens.

Biss hawn il-problema qegħda li l-persuna li fuqu qed jiġi bbażat kollox, Melvin Thuema, ġie avevolat mill-istess familja Caruana Galziia f'din il-kawża li qed tagħmel għall-danni.

Dan iwassal għall-punt li għamilt fuq.

Din hija kawża li qed tfittex li titfa' dell ta' ħtija fuq l-akkużat.

Il-familja Caruana Galizia l-ewwel talbu inibizzjoni fuq l-assi tiegħu u wara ħafrulu u aċċettaw li jkun redott il-kumpens.

Veru li fil-każ ta' Yorgen Fenech, it-talba hija ta' sekwestru waqt li fil-każ ta' Melvin Theuma hija ta' inibizzjoni jiġifieri biex jinżamm u ma jkunx jista' jbiegħ propjeta', iżda l-kawża li għamlu l-familja Caruana Galizia hija l-istess.

Fuq kollox hemm aktar minn hekk.

Permezz tas-sentenza tagħha, l-imħallfa Anna Felice:

Bierket il-fatt li kulħadd jista' jagħmel sekwestru u jgħid li huwa werriet ta' xi ħadd mingħajr ma jressaq ebda prova;

Bierket il-fatt li kulħadd jista' jagħmel sekwestru u jitlob miljuni ta' danni mingħajr l-iċken ħjiel prima facie ta' kif min jagħmel is-sekwestru wasal għal dik iċ-ċifra;

Bierket il-fatt li la l-imħallef ffirma s-sekwestru, dan ifisser li dak l-imħallef kien sodisfatt li min talab is-sekwestru għandu prima facie raġun jitlob 5 miljun ewro anke jekk rendikont ma ntalabx kif isir is-soltu meta jkun hemm ċifri eżorbitanti u għalhekk hija dehrilha li ma hemmx tibdil fiċ-ċirkustanzi minn meta nħareġ il-mandat ta' sekwestru li jiġġustifikaw it-talba ta' Fenech għal tnaqqis tal-ammont mitlub ta' 5 miljun ewro u dan għax skond l-imħallfa, "Il-ħtiġijiet li kkostatat il-Qorti kompetenti li ħarġet il-mandat ma nbidlux";

Bierket dak li qalu Caruana Galizia fir-risposta tagħhom li Daphne Caruana Galizia kienet self-employed, kellha 53 meta giet assassinata u kellha 25 jew 35 sena oħra ħajja.

Dan ifisser li għal Qorti Daphne kienet ser tibqa' taħdem sa' 87 sena u kienet taqla' 142,857 ewro fis-sena; u li jekk kienet ser tibqa' taħdem għal 25 sena oħra sal-eta' ta' 75 sena, hija kienet taqla' kull sena ewro 227,272.

Dan il-qorti birkitu mingħajr ebda rendikont u prova tal-qliegħ tal-mejta

Injorat il-fatt li l-Kummissarju tat-Taxxi Interni mħarrek biex jixhed oġġezzjona biex jixhed u b'hekk jgħid kemm kienet iddikjarat qliegħ Daphne Caruana Galizia għaliex ma ngħatax il-kunsens mill-werrieta biex jgħid kemm qalghet Daphne Caruana Galizia.

Meta jiġri hekk, il-proċedura hija li wieħed jitlob il-permess tal-prim ministru biex il-kummissjarju tax-taxxi interni jkun jista' jixhed; mill-qliegħ dikjarat tagħha mal-Kummissarju tat-Taxxi Interni biss, il-Qrati tagħna dejjem ħadu inkonsiderazzjoni l-qliegħ tal-persuna jew l-eredi tagħha li qed jitolbu ghad-danni;

L-ironija hija li għandna l-kawża li saret kontra Yorgen Fenech, l-aħwa Degiorgio, Vincent Muscat u Melvin Theuma.

Il-familja Caruana Galizia talbet 5 miljuni mingħand kulħadd.

Iżda mbagħad, il-Qorti naqset l-ammont ta' danni li Caruana Galizia qed jitolbu mingħand Melvin Theuma għal 2.1 miljuni u fil-każ ta' Yorgen Fenech le.


Wara li l-bieraħ tellajt blogg dwar il-bżonn li l-isptar Monte Carmeli jiġi rinnovat, irċevejt dan il-kumment.

Prosit Dr Mercieca… Is-saħħa mentali hija suġġett għall-qalbi.

Naf għax jien inbati minn din il-kundizzjoni.

U meta jkolli panic attacks jew ngħaddi minn żmien ħażin fil-ħajja, mhux easy.

Anki biex tagħmel appuntament ma' psychologist jew psikjatra mhux faċli.

L-appuntament (privat) għandek tliet ġimgħat mill-inqas.

Kollha dejjem full up.

Darba tant kont ħażina li kont se niġġennen.

Ħadd ma kellu post. Kont bgħatt messaġġ, kważi nibki lil wieħed psikjatra li hu verament nice guy.

Imma mbilli.

Miskin qalli jiddispjaċini full up.

Irrid li jkollna sptar modern, fejn jekk tħossok mhux tajba tmur tistenna forsi ftit u tidħol u titkellem ma' xi ħadd.

Imma ġa l-isem Mount Carmel Hospital huwa stigma.

Naqra li tikteb kollox.

Pero kif għidtlek darba.

Ma nħobbx ħafna nikkummenta.

Pero prosit tal-kitba down to earth li jifhimha kulħadd.

Nawguralek ħafna saħħa.


Il-bieraħ, il-ġurnal The Times of Malta reġa' kellha l-istorja dwar il-famuża dar ġewwa l-Imdina li kien ser jixtriha Yorgen Fenech.

Mhux ser nidħol fid-dettall jekk Rosianne Cutajar, dak iż-żmien membru parlamentari mingħajr kariga fil-kabinett kellhiex dritt tieħu senserija jew le.

Dak li nista ngħid li jidher li l-flus li ħadet f'senserija issa naqsu għaliex id-darba l-oħra issemmiet somma differenti.

Fuq din is-senserija kont tkellimt f'numru ta' artikli fil-passat li wieħed jista' jsibhom fuq dan is-site tiegħi.

Biss hemm dettall żgħir importanti li kont nistenna li The Sunday Times tilluminana ftit aktar dwaru.

Vera li din id-dar ġewwa l-Imdina, li The Sunday Times reġgħet kitbet dwarha, jafha sew wieħed mill-ġurnalisti tagħha?

Vera dan il-ġurnalista kien jidħol fiha ta' spiss?

Naħseb li din hija biċċa informazzjoni ta' interess, jekk hija minnha, la darba l-editur in-chief tal-Allied Publications xtaq jerġa' jitkellem dwar din l-istorja.

U jekk minnha, x'jaf dan il-ġurnalista fuq l-istorja ta' din id-dar?


Min imexxi l-istrateġija tal-Partit is-Sibt li għadda għamel telefonata l-uffiċċju meterjoloġiku fejn staqsa kif ser ikun it-temp l-għada l-Ħadd speċifikament fuq Ħaż-Żabbar.

Suppost ukoll li dan l-istess uffiċċju għaddielhom informazzjoni li l-bieraħ fil-għodu fuq Ħaż-Żabbar kien ser ikun hemm ħafna xita.

Għalhekk, suppost fuq din l-informazzjoni ttieħdet id-deċiżżjoni li l-priedka tal-bieraħ il-Ħadd titħassar minn Ħaż-Żabbar u tidħol għall-kenn tad-Dar Ċentrali.

Issa biex inkunu ċari nafu li t-temp ivarja fuq pajjiżna minħabba li bħala gżira aħna żgħar u jista' jdur ftit ir-riħ u l-maltemp jaqbiżna.

Għallinqas din smajtha kemm-il darba tintqal.

Imma mhux aċċettabbli li l-uffiċċju meterjoloġiku jagħmel żball daqshekk oħxon għaliex il-bieraħ filgħodu kellna temp sabiħ kollu xemx u spiċċa ndika xita qawwija.

Jiena naħseb li l-informazzjoni miġbura mill-uffiċċju meterjoloġiku kienet skuża tajba.

Ejja niftakkru li f'dawn l-aħħar erba' jew ħames xhur, Dr Bernard Grech, iddiżappunta liż-Żabbarin darbtejn.

Fil-kampanja elettorali tiegħu kien qal li ser iżur il-każin ta' Ħaż-Żabbar.

Issa qalhom li ġej ġo belthom u ma marx.

Il-bieraħ ma ntbagħat ħadd jagħmel scouting imma ġabu l-iskuża tal-uffiċċju meterjoloġiku u għal darba oħra ż-Żabbarin reġgħu ġew miċħuda mill-vista ta' Dr Bernard Grech.

Din id-darba kien l-uffiċċju meterjoloġiku li serva ta' tapp biex titħassar il-mawra ġo Ħaż-Żabbar.

Hawn xi ħadd li ser jaqra din il-kitba jemmen li din tal-bieraħ kienet skuża veritiera?

Ħafna din ma tinżlilhomx sa griżmejhom għaliex jifhmu li r-raġuni hija totalment differenti.

Dr Grech u l-ġenerali ta' madwaru saru jafu li kien ser ikun preżenti Dr Adrian Delia.

Dan ma kien qed jagħmel xejn bil-moħbi imma kien qal u kiteb li hu kien ser imur Ħaż-Żabbar, lokalita' li Dr Delia fehem li dejjem kien milqugħ tajjeb ħafna.

Allura x'kien hemm ħażin li membru parlamentari u kandidat jattendi għall-priedka tal-Ħadd filgħodu?

Imma lill-ġenerali madwar Dr Grech u naħseb anke lil Dr Grech stess ma riedux li Dr Delia jitfaċċalhom ġo Ħaż-Żabbar u jintlaqa' aħjar minn Dr Grech.

Allura bi skuża ta' dulluvju ħassru l-attivita' u daħlu għall-kenn.

It-tmexxija ta' dan il-partit waqgħet fl-abbissi.

Għadhom ma fehmux li dawn il-mossi qed jirredikulaw lilhom infushom u lil Kap tal-Partit.

Dawn huma mossi ta' djufija kbira.

Fejnhom in-Nazzjonalisti li dejjem imxew wara l-bandiera f'xemx taqli l-ankri u f'xita li tkaxkar magħha l-karozzi?

" Aħna ma bżajniex mill-isparar ġewwa ż-Żejtun u r-Rabat, aħna ma bżajniex mill-gas tad-dmugħ, aħna ma bżajniex minn suldati armati anke bil-klieb, aħna ma bżajniex minn ġebel, minn xfafar, tappieri u oħrajn, taħsbu li ser nibżgħu minn ftit xita.

Ħalluna salt ġenerali tal-ħabba gozz ".

Warrbu minn madwar Dr Grech għax qed tirredikulawh.

Ħallu postkom għal min għandu għal qalbu l-Partit.

Oħorġu mid-Dar Ċentrali u għidu lil min innominakom li intom m'intomx għall-altezza biex tagħmlu dak it-tip ta' xogħol.

L-erbgħin elf euro fis-sena almenu joħodhom xi ħadd li jaf x'qed jagħmel.

Issa qażżistuna għax mingħalikom qed tistmawna ta' salt ċwieċ.

Intom m'intomx nazzjonalisti intom biss opportunisti.


Moira Sciberras kienet membru fil-grupp tiegħi.

Kienet tikteb favur Bernard Grech u anki ġieli rrappurtat persuni li kienu jiktbu fil-group lill-facebook.

Jien qatt ma kont niċċensuraha.

Dejjem ħallejtha tikteb li trid.

B'hekk din l-azzjoni li tiċċensura lin-nies ma kontx apprezzajtha u kont għidtilha.

Imbagħad minn rajha ħarġet.

Kienet tikteb kontra tiegħi fil-grupp ta' Bernard Grech.

Wara li ħarġet kienet anki fost dawk li għamlu appell biex in-nies jew in-Nazzjonalisti jibdew joħorġu mill-group tiegħi.

Ma ġara xejn.

Biss il-group kompla jikber.

Illum talbet biex terġa tidħol fil-group.

Jien mhux wieħed li nżomm f'qalbi u aċċettajtha lura fil-grupp.

Naħseb li din it-talba ġiet għaliex semmejtha f'artiklu.

Biss jidher li hemm min jaqrahom l-artikli tiegħi mill-ewwel għaliex ċemplulha jew qalulha mill-ewwel.

Sakemm ma ratx l-artiklu hija stess fuq dan is-sit.

Dan hu miftuħ għal kulħadd.

Min-naħa tiegħi aċċettajtha mill-ewwel.


L-inkwiet fuq livell lokali qed ikompli jikber għall-Partit Nazzjonalista u l-kap tiegħu Bernard Grech.

Issa jmiss il-kunsill ta' San Ġiljan.

Kunsillier Nazzjonalista Clayton Luke Mula, tella' post fuq Facebook.

Il-post hu kif ġej:

Wieħed irid jiftakar li dan il-kunsill huwa mmexxi minn maġġoranza Nazzjonalista.

F'dan il-kunsill.

Clayton Luke Mula huwa wkoll il-viċi-sindku tal-lokalita'.

Dan qed iħoss li ma hux qed jitħalla jaħdem fil-kunsill ta' San Ġiljan.

Dan il-post ittella' b'referenza ċara għas-sindku ta' din il-lokalita'.

Dan is-sindku mhux qed iħalli spazju lill-kunsilliera Nazzjonalisti l-oħra biex jaħdmu.

Mula tkellem għalih in-nifsu.

Biss tkellem fil-miftuħ.

Qed iħoss li l-kunsill sar "one man show".

Minn informazzjoni li rċevejt, nies qrib ta' Clayton Luke Mula qed jgħidu li tant kemm iddejjaq li anki qed jaħsibha jkomplix bħala kunsillier jew le.

Nixtieq nistaqsi lil Moira Sciberras, li tuża l-Facebook biex toqgħod tattakka lill-partitarji ta' Adrian Delia jekk hux veru li din ċemplet lil Clayton Luke Mula?

U jekk veru ċemplitlu, għamlitlux appuntament ma' Ray Bezzina, wieħed mid-diretturi l-ġodda?

U nkompli nistaqsi lil Moira Sciberras, jekk dan hu minnu, għaliex dan l-appuntament ma sarx direttament mal-Kap tal-Partit Bernard Grech?

Dawn il-mistoqsijiet isiru pertinenti għaliex normalment, l-appuntamenti mal-kap tal-Partit Nazzjonalista jagħmilhom Jeremy Gingell u mhux Ray Bezzina.

Mela issa dan id-direttur, jew assistent ta' Bernard sar il-bniedem li jittratta problemi interni ġewwa l-Partit u mhux il-kap innifsu?

Infakkar li Ray Bezzina nqabad jieħu jistruzzjonijiet mingħand Richard Cachia Caruana.

Messaġġi bħal dawn fuq Facebook ikomplu juru s-sitwazzjoni imħawda li hemm fil-Partit Nazzjonalista bħalissa.

Nispera li Moira Sciberras ma tridx tgħid li l-messaġġ li għamel Clayton Luke Mula mhux minnu.

Infakkarha li s-sindku ta' San Ġiljan huwa wieħed minn dawk ta' Bernard Grech.

Sadanittant, Moira Sciberras bagħatli dan il-messaġġ u qaltli hekk:

Mela jien pulizija jew is-servizz sigriet biex ikolli l-call log.

Min-naħa tiegħu, il-viċi sindku Clayton Luke Vella ċempilli u bgħattli dan il-messaġġ li qed niġi kollu.


Il-filmat ippubblikat minn One News dwar il-laqgħat li saret f'Lukanda f'San Ġiljan bejn Richard Cachia Caruana jew aħjar RCC u Ray Bezzina titlob aktar analizi profonda.

Din l-analiżi mhux biss bżonnjuża minħabba li rajnih u anki semgħuh jgħid lil min kellu quddiemu 'you are mad'.

Din il-frażi noħduha li tfisser li Bezzina kien qed jagħmel jew ser jipprova jagħmel xi ħaġa li l-kardinal ma kienx qed jaqbel magħha.

Biss hemm raġuni oħra.

Ray Bezzina jafu sew lil RCC.

Ta' min jgħid li dan Bezzina kien jaf kif jaħdem RCC, għax waqt li Beżżina kien il-Kap tas-segretarjat ta' George Pullicino, RCC kien qed imexxi minn Kastilja mhux biss il-pajjiż imma anke l-Partit.

Suppost kien jaf li l-kardinal kien kollox hu u ara ma jkunx hemm xi ħadd li jażżarda jagħmel xi ħaġa mingħajr il-permess tiegħu.

Imma dan Ray Bezzina ma ftakarx f'dawk il-laqgħat li kien jagħmel RCC mal-kapijiet tas-segretarjati kollha u jordnalhom eżettament x'kellhom jagħmlu u kif kellhom imexxu?

Possibbli nesa dan Ray Bezzina li RCC ma kienx hemm ċans li tagħti opinjoni?

Possibbli ma ftakarx li RCC kien jiddetta kollox hu?

Allura x'mar jagħmel jiltaqa' miegħu?

Ħaseb li kien ser jieħu kafe' bil-kwiet?


Wara l-Grupp Repubblika ħareġ stqarrija, nhar l-Erbgħa 10 ta' Frar kontra tiegħi, l-avukata Anna Mallia tellgħet dan il-messaġġ fuq il-Facebook b'Page tiegħi b'turija ta' solidarjeta' miegħi.

Ta dan, nirringrazzjaha pubblikament.

Infakkar li l-Grupp Repubblika ħareġ din l-istqarrija minħabba l-artikli li ktibt dwar l-operat tal-pulizija u d-deputat Avukat Ġenerali Philip Galea Farrugia.

Il-Grupp Repubblika talbu biex Philip Galea Farrugia jingħata protezzjoni talli jien ktibt artikli fuqu.


IIllum kien hemm l-elezzjoni biex ikun elett il-kumitat sezzjonali ġewwa Ħal Qormi.

Nofs it-tesserati ta Ħal Qormi ma' ħarġux jivvotaw bi protesta kontra t-tmexxija tal-partit.

Minn aktar minn 900 tesserat bi dritt ghall-vot hargu jivvotaw anqas minn 500 tesserat.

Hafna minnhom huma rrabjati bil-kbir ghal hsara kbira li saret fl-ahhar 3 snin u kif tqaccat Adrian Delia


Kandidat laburista fuq it-tielet distrett, is-Sur Ray Abela, qed jipproponi li jsir sptar għall-annimali b'xejn.

Proposta tajba u nisperaw li titwettaq tassew ħalli ma jkun ebda skuża biex lill-annimali intuhom l-aqwa kura.

Imma meta tisma' fuq inizzjattivi bħal dawn tiġi f'moħħok mistoqsija.

L-isptar għall-pażjenti b'mard mentali x'sar minnu?

Mela jekk il-proposta ta' għajnuna lill-annimali tintlaqa' u tajjeb, kemm għandu jkun hemm ħeġġa ħafna iżjed biex jagħtu għajnuna denja lill-bnedmin.

Nafu wkoll, u dan ma hu tort ta' ħadd, li l-pandemija mmultiplikat dawn il-każi.

Nafu wkoll li l-pandemija għamlet straġi fuq min ibati bil-mard mentali.

Dawn huma nies vulnerabbbli u din l-istess vulnerabilita' ħolqitilhom ħafna iżjed problemi.

Ilna snin nisimgħu fuq l-istat ħażin u anke perikuluż li l-isptar Monte Carmeli qiegħed fih.

Smajna wkoll li qed isir ħafna xogħol ta' manteniment biex forsi l-istat tas-swali jirrifletti ftit stat uman għaliex ċertu swali kienu qed imissu l-abbissi.

Fejn wasal fuq il-pjan ta' sptar ġdid?

Ma jidhirlekx sur Gvern li kull ġurnata li tgħaddi hija ġurnata oħra ta' dannu lil dawn ħutna?

Qed tifhmu li dawn in-nies mhux paroli sabiħ iridu imma azzjoni konkreta?

Ma jidrilkomx li pażjent ma għandux jirċievi kura ġo ambjent medjevali?

Kemm ser idumu l-pjanti fuq il-karta?

Proġetti oħra, jinħasbu, jitressqu u jitwettqu, allura għaliex dan l-isptar għadu fuq l-ixkaffa?

Għaliex għadu fuq il-karta sur Gvern?

Kull ħaddiem li jaħdem hemm ġew, kull persuna li għandu vokazzjoni nobbli li tagħti ħinha lil dawn il-pażjenti għandha tiġi stmata u tinstema'.

Fuq kollox dawn ma jitkellmux għalihom infushom imma jagħmlu l-argumenti tagħhom għan-nom tal-pażjenti tagħhom.

Pajjiżna qed jonfoq spejjeż kbar fuq kullma tista' timmaġina u ċ-ċifra essaġerata ta' infieq kull fejn tħares dejjem tiela'.

B'dispjaċir ser ikolli ngħid dan li qed inħoss.

Jaqaw dawn mhumiex importanti għax il-maġġoranza tagħhom jitilfu d-dritt li jivvutaw?

Nispera li r-risposta hija le u le.

Mount Carmel serva lill-poplu Malti għal ħafna snin.

Anke l-bini għandu ż-żmien ta' skadenza u dan naħseb li ilu li nqabeż.

Naf ukoll li qed jippruvaw jirranġaw imma t-tagħlima misshom ħaduha minn St Vincent de Paule.

F'dan l-isptar tal-anżjani twaqqgħu numri kbir ta' swali u nbnew ġodda.

Ma jistax isir l-istess ġewwa l-isptar Monte Carmeli?

Għall-pażjenti nutli li noqogħdu nitlewwmu fuq il-bini għax listed.

Dawn ma jinteresshom xejn.

Huma u l-familijari tagħhom iridu biss diċenza.

Iridu dak li hu tagħhom bi dritt.

Iridu jirċievu kura bħal kull pażjent ieħor li jmur Mater Dei.

Dawn m'humiex nies tas-sekonda klassi.

Għandhom dritt għal kura state of the art bħalma jirċievu pażjenti oħra.

Il-pazjenti huma persuni umani.

Il-pazjenti m'humiex numri.

Dawn għandhom id-drittijiet tagħhom.

Dawn għandhom jiġu trattati ta' umani li huma.

Mela il-Gvern għandu jqum u jagħmel dmiru.

Il-proċess għandu jitfarfar mit-trab li ntela' bih, jiġi diskuss biex jitwettaq kemm jista' jkun malajr.

Saru ħafna proġetti.

Għal dawn ħutna l-gvern mhux mgħaġġel?


Il-kap tal-Partit Nazzjonalista, Bernard Grech, għadu kemm ħassar attivita' politika li kien ser jagħmel għada f'Ħaż-Żabbar.

Minflok ser jagħmilha fid-Dar Ċentrali.

Biss, l-attentenza hija taħt kontroll.

Biex wieħed jattendi, jrid iċempel qabel.

Infakkar li f'Ħaż-Żabbar hemm każin politiku.

B'hekk anki jekk it-temp ma kienx ser ikun tajjeb, din xorta setgħet issir ġewwa'.

Forsi wieħed jistaqsi imma bil-miżuri tal-Covid19 setgħu jagħmluha ġewwa?

Forsi taħt il-protocol preżenti, ġewwa joqogħdu ftit nies, madwar għaxra.

Biss ma jidhirx li t-temp kien il-veru raġuni għala tħassret din l-attivita'.

Dan ġab tħassib fost in-Nazzjonalisti ta' Ħaż-Żabbar.

Dan għaliex hemm fattur ieħor li kien ser jiġri għada.

Għal din l-attivita' kien ser ikun hemm preżenti Dr. Adrian Delia.

Wieħed jistaqsi jekk din hix il-vera raġuni, aktar milli t-temp ħażin previst, għala tħassret din il-laqgħa politika ġewwa Ħaż-Żabbar?

Infakkar li din tħassret 24 siegħa qabel u l-anqas ma stennew biex jaraw eżattament kif ser ikun it-temp għada matul il-ħin li kellha ssir din il-laqgħa politika.

Il-Partit Nazzjonalista spiċċa partit tal-baħrin tal-bnazzi!


Nhar l-10 ta' Frar, il-Grupp Repubblika ħarġu stqarrija biex jitolbu protezzjoni għall-Assistent Avukat Ġenerali, Philip Galea Farrugia.

Dan sar wara li jien ktibt artikli dwar l-operat ta' dan l-Assistent Avukat Ġenerali u artiklu relatat mal-operat tas-Servizz Sigriet Malti.

Il-ġurnalista veteran, Godfrey Grima, għamel numru ta' posts fuq il-Facebook Page tiegħi fuq din l-istqarrija ta' Repubblika.

Grima qies din l-istqarrija bħala tixwix kontra l-ġurnalisti.

Qed inġib tnejn mill-posts li tella' Godfrey Grima fuq il-Facebook page tiegħi.


Kif ħabbart, bħalissa għaddejja kampanja orkestrata kontra Adrian Delia u Joseph Muscat mill-media li tissimpatizza mal-familja Caruana Galizia.

F'dan l-artiklu ser niffokka fuq Adrian Delia.

Fuq Joseph Muscat ġa ktibt blog ftit tal-jiem ilu fejn staqsejt jekk Muscat hux vittma tas-Secret Services Maltin.

Fil-każ ta' Delia, f'daqqa waħda, l-istorja reġgħet daret fuq il-famuż attentat li suppost sar minn Yorgen Fenech kontra id-deputat Nazzjonalista David Casa.

Fil-qosor, dak li qed ikun allegat hu li Pierre Portelli, li kien ir-righthand man ta' Delia, daħal fi ftehim ma' Yorgen Fenech biex dan jgħin billi joħroġ flus, biex jitla' Frank Psaila u mhux David Casa.

Dak li mhux qed jingħad li dawn l-istejjer huma bbażati fuq l-Whatsapp messages ta' Yorgen Fenech.

Infakkar li l-Maġistrata Rachel Montebello għamlet divjit fuq il-pubblikazzjoni tagħhom.

Biss il-ġurnali favur il-familja Caruana Galizia qed joħorġu l-kontenut ta' dawn il-Whatsapp messges mingħajr ma jagħmlu referenza għalihom.

X'ser jagħmel issa l-Assistent Avukat Ġenerali Philip Galea Farrugia?

Ser jagħmel xi nota biex il-qorti tieħu proċeduri kontra min qed ixandar dawn l-istejjer?

Dawn l-istejjer jirriflettu fatti li fil-verita' ma seħħewx.

L-ewwel għaliex David Casa tela'.

Infakkar li kien hemm block vote għaddej kontra Frank Psaila minn dawk mitqiesha bħala ta' kontra Delia.

Imma dan id-dettall, konvenjentament, il-media ta' favur Daphne Caruana Galizia ma titkellimx dwaru.

Biss hemm fatti oħra li jxejnu dawn l-allegazzjonijiet fuq Adrian Delia.

Bħala storiku, jien nitkellem bil-fatti.

Fl-2018, il-Malta Today tellgħet storja kontra David Casa.

Akkużatu li jieħu l-kokaina.

David Casa rreagixxa li kien ser jifta' libell kontra Malta Today, biss dan il-libell qatt ma fetħu.

Ara llum il-media tal-bonisti ma titkellimx fuq dawn il-fatti.

Biss l-artiklu tiegħi mhux dwar jekk David Casa jieħux il-kokaina jew le.

Dik affari tiegħu.

Biss matul il-kampanja tal-Elezzjonijiet Ewropej, din l-istorja kienet ser tingħata mbuttatura u tintuża għall-skop politiku biex tagħmel ħsara lil David Casa.

Dan sar min xi ħadd jew xi uħud minn wara dahar il-kap tal-Partit Nazzjonalista ta' dak iż-żmien Adrian Delia.

Kieku vera Adrian Delia kien qiegħed jaħdem biex iwaqqa' lil David Casa, kien joqgħod kwiet, kif qed joqgħod kwiet illum Bernard Grech, u kien iħalli kollox għaddej.

Matul il-kampanja elettorali Ewropeja, minn wara dahar Dr. Delia kienu saru numru ta' posters b'messaġġ ċar kontra David Casa.

Dawn saru biex jittellgħu fil-pubbliku.

Dawn il-posters kienu juru isem David Casa u l-kliem il-linji bojod.

Il-kliem linji bojod kien messaġġ ċar għall-istorja ppubblikata xhur qabel fil-Malta Today.

Kollox kien miftiehem u bdew jitwaħħlu dawn l-istreamers bil-lejl f'postijiet strateġiċi.

Kienu ġa twaħħal streamers faċċata tal-isptar Mater Dei, oħrajn ħdejn Bieb il-Bombi, u oħrajn ħdejn iċ-Ċimiterju tal-Addolorata u ieħor ħdejn il-Pavi.

B'kollox kienu ġa twaħħlu sebgħa.

B'hekk kienu twaħħlu tnejn ħdejn iċ-ċimiterju tal-Addolorata, tnejn ħdejn il-Bieb tal-Bombi u tnejn ħdejn Mater Dei u wieħed ħdejn il-Pavi.

Meta Adrian Delia sar jaf b'dawn l-istreamers, li kien ftit wara li bdew jitwallħu fuq inizzjattiva privata, bħala Kap tal-Partit, kien bagħat nies biex ineħħuhom mill-ewwel.

Għal xi raġuni jew oħra din l-istorja ma niftakarx li ħarġet fil-media jew injorat li tagħtihom pubbliċita'.

Għalhekk toħroġ l-ipokresija tal-media li llum tmexxi storja kontra Dr. Delia u timplika li dan kien qed jaħdem kontra David Casa.

Il-verita' hija li Dr. Delia dejjem ħadem b'mod leali lejn in-nies kollha tal-Partit Nazzjonalista, anki lejn David Casa, anki meta n-nies jew aħjar kanvassers tal-istess David Casa ħadmu biex jaraw li kandidati oħrajn Nazzjonalisti, li kienu mitqiesha mhux man-naħa ta' David Casa, ma jitilgħux.

B'hekk dan għen biex il-PN jitlef it-tielet siġġu.

Biss din hija storja oħra.

Biss kif għidt l-istorja trid il-provi.

Qed inġib ritratt ta' wieħed mill-istreamers li kienu saru u li kienu ġa bdew jitwaħħlu imma nġabru fuq ordni ta' Dr. Adrian Delia.

Issa kulħadd jista' jiġġudika min verament ried l-għaqda fil-Partit u min ma ridhiex.

Fil-Malti hemm qawl biex jirrifletti dan kollu.

Bejn kliem u fatti hemm baħar jikkumbatti.


Minn Osservatur Politiku Il-pandemija ġabitna ngħixu l-karnival is-sena kollha.

Il-maskla ma wiċċna ġabitna nixbħu l-maskarati fil-ħames t'ijiem tal-karnival.

Bl-ebda disrispett lejn it-tnejn għax il-karnival huwa ż-żmien fejn kulħadd jintelaq ftit, iħallat il-kuluri anke f'ilbiesu u fejn jitbissem ftit aktar għax il-bluha fi żmiena hija ukoll tajba.

Il-karnival jagħti kemm lil-kbar kif ukoll liż-żgħar ġranet ta' ftit inqas attenzjoni fl-ilbies, nagħtu ftit anqas importanza jekk l-aħdar jitħallatx mal-blue, nitħajjru niċċalinġjaw it-temp basta nilbsu dak li kien fi ħsiebna minn ġranet qabel.

Il-pandemija ġabitna konxji li ma nistgħux nidħqulha f'wiċċha, ma nistgħux innaqsu l-attenzjoni, ma nistgħux nitbegħdu mill-ordni pubblika, ma nistgħux ngħaddu mingħajr il-maskla.

Imma hemm ukoll differenza kbira bejniethom għaliex waqt li fil-ġranet karnivaleski nitgħannqu aktar biex nifirħu, niżfnu, niċċelebraw il-ġranet tal-bluha, għall-kuntrarju l-pandemija qed tbiegħed il-bniedem minn bniedem ieħor, qed tħallina bil-għatx għat-tgħanniq ma' familjari għeżież tagħna u qed iżżommna l-bogħod minn xulxin.

Il-karnival jintogħġob mit-tfal u l-ġenituri jew carers tagħhom, jintogħġob minn uħud li jfittxuh u jiġru wara l-karrijiet u l-maskaruni.

Il-pandemija titmellaħ minn kull kulur, anke tal-bniedem, tattakka lil kulħadd u ma tagħżilx jekk int tridx tmur lejha jew le imma kif tintelaq ftit tiġri warajk.

Il-karnival magħna, l-pandemija għada għaddejja allura magħna wkoll.

X'ser nagħmlu?

Sejrin inbaxxu l-livell ta' attenzjoni?

Sejrin innaqqsu t-tarki tagħna?

Sejrin ninġabru fi gruppi u niġu nitmellħu altament x'ser jiġri minnha l-aqwa li ngawdu l-ġranet tal-bluha?

Jekk nirriflettu u naħsbu li jista' jkun hemm konsegwenzi għall-għemilna hemm ċans tajjeb li dawn il-ftit ġranet jgħaddu u t-tbatija ta' wara ma tkunx kbira.

Għaliex għandu jbagħti xi ħadd ieħor minħabba dak li nagħmlu aħna?

Dan jiddependi fuqna kollha.

L-awtoritajiet tas-saħħa ilhom jgħidulna minn x'hiex irridu noqgħodu attenti.

Spjegazzjonijiet ħerġin minn widnejna dwar dak li jista' u ma jistax isir.

Allura ser inħallu l-ħames t'ijiem ta' bluha jagħrqulna kollox.

Ser inħallu dawn il-ftit siegħat nieqsin mill-attenzjoni juruna n-numri tielgħin għal darba oħra.

It-tixrid ta' din il-misħuta pandemija għadu magħna b'mod qawwi.

Għadna lura biex nirrilassaw.

Għadna lura biex niġu nitmellħu jew nieħdu xi attitudni ta' jiġri x'jiġri basta niddeverti.

Il-gvern qed jieħu prekawzjonijiet għal dan il-perjodu.

Huma biżżejjed?

Ser nieqaf fuq il-kwantita' ta' nies li ser jaqsmu lejn Għawdex.

X'għamel il-gvern?

Qalilna li qabel titla' fuq il-vapur ser jippruvawlek id-deni u ser ikollok toqgħod fil-karozza jekk tkun qed issuq.

Tajjeb.

Imma dawn biżżejjed?

Rajna fejn ser imorru joqogħdu dawn kollha li ser jaqsmu lejn il-gżira Għawdxija?

Għamilna l-mistoqsijiet neċessarji jekk hux ser ikun hemm gruppi ta' nies flimkien li m'humiex familjari viċini?

Jekk dawn ma ġewx iċċekkjati ser ikun ta' dispjaċir għal kulħadd li nerġgħu naraw in-numri għoljin.

Jekk azzjonijiet mhux ser jittieħdu kemm jista' jkun malajr allura ser nerġgħu nisimgħu l-weġa' tal-front liners tikber.

Sur gvern f'dawn iż-żminijiet diffiċċli, l-azzjoni għandha titkellem ħafna iżjed mill-paroli.


Minn osservatur politiku L-istatuti taż-żewġ partiti prinċipali jniżżlu b'mod ċar x'għandu jkun ix-xogħol imwettaq miIl-kumitati sezzjonali.

Bejn wieħed u ieħor iż-żewġ partiti jelenkaw l-istess funżjonijiet.

Fil-fatt il-Partit Laburista jispeċifika kif ġej: Il-funzjonijiet ta' kull Kumitat Lokali huma li:

Iservi bħala rapprezentant tal-Partit fil-lokal tiegħu u għalhekk għandu jkun preżenti permezz t'attivitajiet pubbliċi; Jieħu sehem fil-ħidmiet dwar il-proċess elettorali kif ikun mitlub mill-Kap tal-Uffiċċju Elettorali; Iwettaq id-direttivi mogħtija lilu mill-Eżekuttiv Nazzjonali; Jaħdem f'kooperazzjoni mal-Kumitat tal-Amministrazzjoni Distrettwali jew Reġjonali u jimxi fuq id-direttivi tiegħu; Iwassal fil-lokal tiegħu l-fehmiet tal-Partit biex ikabbar l-appoġġ popolari tal-Partit fost l-elettorat; Jgħin lill-Eżekuttiv Nazzjonali fl-ghażla tal-Kandidati prospettivi; Jiġbor u jsaħħah is-sħubija fil-Partit; Ikun responsabbli mill-Amministrazzjoni taċ-Ċentru Lokali tal-Partit.

Filwaqt li l-Partit Nazzjonalista fl-istatut jikteb hekk:

Il-kumitati għandhom:

a) ikunu responsabbli għall-organizzazzjoni u l-ħidma tal-partit fil-lokalità skont id-direzzjoni tal-organizzazzjoni ċentrali tal-partit;

b) jistiednu persuni mil-lokal jissieħbu fil-partit u kull sena jiġbru d-dritt dovut tas-sħubija;

c) jippjanaw, iwettqu u jikkoordinaw il-ħidma lokali konnessa ma' xi elezzjoni fil-pajjiż jew fil-lokal;

d) jiddiskutu l-politika u l-programm tal-partit u jmexxuhom 'il quddiem fil- lokalità b'kull mezz possibbli, kif ukoll jiddiskutu kwistjonijiet nazzjonali u lokali u jressqu quddiem il-partit il-proposti tagħhom dwarhom;

e) iwettqu l-ħidma meħtieġa biex jassiguraw l-aħjar relazzjonijiet mal-eletturi kollha fil-lokal billi jaraw li membri tal-kumitat, kandidati, kunsilliera lokali u membri parlamentari jkunu f'kuntatt regolari man-nies u jiddiskutu l-bżonnijiet li jista' jkollhom;

f) iżommu ruħhom infurmati dwar il-ħidma tal-Kunsill Lokali u l-ħtiġiet tal- lokal u, mingħajr ma jindaħlu fil-funzjonament tagħhom, jagħmlu talbiet u suġġerimenti li jidhrilhom xierqa lill-Kunsilliera Lokali jew Membri Parlamentari eletti f'isem il-partit;

g) iwaqqfu netwerks ta' żgħażagħ, nisa, anzjani u ta' gruppi oħra skont l- ambjent soċjo-kulturali tal-lokal;

h) jgħinu mingħajr distinzjoni lill-kandidati kollha approvati mill-partit għal kull elezzjoni msejħa u jaraw li l-każin/uffiċċju tal-partit ikun ċentru ta' servizzi, tagħrif u attività politika għall-eletturi tal-lokal;

i) jassiguraw preżenza għaqlija u effettiva fil-komunità u fl-attivitajiet, festi u ġrajjiet tal-lokal, inkluż preżenza fuq il-mezzi soċjali; u

j) iżommu regolarment infurmati lill-Kumitat Reġjonali u lill-partit bil-pjani u l-ħidma tal-kumitat.

Iż-żewġ statuti jitkellmu fuq xogħol ta' kumitat fil-kolleġġjalita tiegħu.

L-istatuti jispeċifikaw li x-xogħol tal-kumitat għandu jsir minn kull membru għal ġid tal-Partit kollu.

Ir-responsabilita' tal-kumitat hija ndirizzata lejn riżultati pożittivi għal-Partit mhux ta' xi kandidati ndividwali.

Kull xogħol imwettaq mill-kumitat irid ikollu għan wieħed li jimmeljora kemm jiflaħ lil Partit.

Biss ma hemm imkien miktub li jillimita xi membru tal-kumitat jaħdem għal xi kandidat partikulari, fuq livell personali, barra mill-kumitat.

Il-kumitati jridu joqgħodu attenti li ebda membru tal-kumitat ma jressaq xi ħaġa biex jaġevola xi kandidat partikulari.

Wara li nirrefflettu fuq dan kollu, rridu nifhmu li l-kumitat huwa magħmul minn individwi u l-ebda Partit, l-ebda amminstrazzjoni tal-Partit, l-ebda Kap, l-ebda Viċi Kap u l-ebda membru parlamentari ma jista' jimponu fuq xi membru, bħala individwu, lil min għandu jappoġġja, għal min għandu jaħdem politikament jew jekk ikunx qed jagħti sehemu fl-organizzazjoni tal-kampanja ta' xi kandidat partikulari.

Meta wieħed jaħseb dwar dak li qed jiġri fil-Partit Nazzjonalista bħal issa jinkwieta għax jirrealizza li l-membri nvoluti qed jiġu mċaħħda milli jifformaw parti minn xi kumitat għax ġew impinġija li ħadmu ma kandidat speċifiku jew għaliex jistgħu jkunu kontra xi kandidat ieħor.

Fl-aħħar mill-aħħar kull membru tal-grupp parlamentari huwa kandidat u xejn iżjed.

Ftit ġimgħat jew xhur oħra kull membru tal-parlament irid jinżel minn fuq il-pultruna parlamentari u jmur quddiem il-kostitwenti tiegħu jitlobhom il-fiduċja tagħhom.

Kull wieħed minnhom irid jissottometti ismu għall-ġudizzju tan-nies.

Dawn l-istess nies jaħsbu, jiftakru, jirrifflettu u jagħrblu kull kandidat, fuq azzjonitu, fuq ħidmitu u fuq kollox fuq kull kelma li toħroġ minn fommu.

Għalhekk il-paroli żejjed, l-attitudni ħażina, in-nofs verita' u saħansitra l-gideb ma hu tajjeb għal ħadd.